
OMUARAA  PARAU. 


Ua  papaihia  teie  nei  parau  iti  e  te  hoê  i  tonohia  e  te 
mau  aposetolo  o  lesu  Mesia  e  poro  haere  i  te  evanelia  o 
te  Fatu  ra.  No  to’na  maiti-raa-hia  e  te  Atua,  i  faaite- 
atea-hia  maira  na  roto  i  te  tohu  o  te  hoê  Patereareha  i 
to’na  vai-aiu-raa  i  roto  i  te  rima  o  to’na  metua  vahine,  i 
tae  mai  ai  oia  i  te  mau  fenua  moana  nei.  I  teie  nei  râ, 
ua  opanihia  oia,  e  ua  faauehia  hoi  e,  eiaha  e  a‘o  i  te 
evanelia.  Ia  ore  râ  oia  ia  a‘o,  ua  ati  oia,  no  te  mea  ua 
tonohia  oia  e  a‘o.  No  reira,  e  no  to’na  hinaaro  i  te 
tauturu  atu  i  te  feia  maohi  i  te  imi  raa  i  te  mea  e  faatupu 
ai  i  te  oaoa  mure  ore  i  roto  i  te  aau,  ua  papaihia  teie  nei 
p.aitoito  iti  ra.  Mai  te  mea,  e  faarahi-rii-hia  te  hiaai  i  te 
parau  tia,  e  te  faaroo  i  te  Atua  e  te  mau  mea  o  te  Varua 
Maitai,  i  roto  i  te  aau  o  te  tahi  pae  iti  taata,  ua  rnanuïa 
maitai  to’na  ohipa,  e  ua  mauruuru  roa  oia  ra. 

Atete,  1895. 


UPB 


TE 


EKALESIA  A  IESU  MESIA  TE  FEIA  MO‘A  L 
TE  MAU  MAHANA  HOPEA  NEI. 

E  PARAU  AU. 


(1.)  E  FEIA  HARA  TE  TAATA  PAATOA  RA: — 
O  te  rave  raa  i  te  mau  mea  tei  hamani  ino  mai 
ia  tatou  iho,  tei  hamani  ino  atu  ia  vetahi  ê  ra,  e  tei 
faahapa  i  te  mau  ture  a  Iehova,#i  haamauhia  e  ana  ei 
faatere  raa  i  teie  nei  ao  e  te  mau  mea’toa  i  roto  ra,  e  hara 
ana'e  ïa.  Te  taata  tei  ite  i  te  rave  i  te  ohipa  maitai  e  aore- 
oia  i  rave,  ua  riro  atoa  hoi  ïa  te  reira  ei  hara  na’na  ra. 
Iakobo  4:  17. 

(2.)  Ua  rave  te  taata  ’toa  i  te  tahi  mau  mea  tia  ore 
ra;  ua  faahapa  ratou  ana‘e  i  te  tahi  rnau  ture  a  Iehova  ra. 
Aore  roa  te  hoê  taata  i  tiamâ  roa  i  mua  i  te  aro  o  Tei 
Harnani  i  te  mau  mea’toa  nei;  ua  au  roa  ia  tatou  ana‘e 
te  faahapa  a  te  riri  a  te  Atua  ra.  Aita  e  tia  ia  tatou  ia 
faaahaaha  i  to  tatou  parau  tia;  eiaha  hoê  vahi  iti  a‘e. 

(3.)  “Ua  rave  paatoa  hoi  i  te  hara,  e  ua  ere  i  te 
haamaitai  a  te  Atua  ra.”  Roma  3:  23. 

“Aita  mau  e  taata  parau-tia  i  te  fenua  nei,  o  tei  rave  i 
te  parau  maitai,  e  aore  roa  e  hara.”  Koh.  7:  20. 

“Ia  parau  tatou  e  aita  a  tatou  e  hara,  te  haavare  nei 
tatou  ia  tatou  ilio,  e  aore  te  parau  mau  i  roto  ia  tatou 
nei.”  1  Ioa.  1:  8. 

(4.)  E  PARAHIRAA  FAAIIIAHIA  ÏA  TE  BASI- 
LEIA  0  TE  AO  NO  TE  FEIA  FAAROO  RA: — 0  te 
basileia  o  te  ao  ra,  o  te  hau  ïa  a  te  Atua  e  faatiahia’  i  ia 
ora  te  feia  tatarahapa  i  te  mau  iino  e  vai  i  roto  i  teie  nei 

ao,  e  i  to  ratou  mau  enemi  atoa  ra.  Tei  te  feia  e  tae  i 
reira  ra  te  hinuhinu,  te  tura,  te  pohe  ore,  te  hau,  te  oaoa, 
te  aroha,  e  te  tupu  raa  mure  ore  i  te  ite,  te  paari,  te 
aravihi,  e  te  mau  mea  ’toa  tei  itea-noa-hia  i  roto  i  te 
Atua  ra. 

(5.)  “E  ere  hoi  te  basileia  o  te  Atua  ra  i  te  amu  e  te 
inu,  o  te  parau-tia  râ,  e  te  hau,  e  te  oaoa  raa  i  te  Varua 
Maitai  ra.”  Roma  14;  17. 

(6.)  E  vai  ai  te  mea  nehenehe  hinaaro-rahi-hia  e  te 
taata  nei  i  reira  ra,  e  faaoaoa  noa’i  i  to’na  aau  ra.  Aita 
’tu  ïa  mea  faahiahia  i  te  reira  mau  mea  ra.  Ua  hau 
roa’tu  ïa  te  nehenehe  e  te  popou  o  te  mau  mea  o  te 
basileia  o  te  ao  ra,  i  to  te  mau  mea  faahiahia’toa  ra  i 
iteahia  e  tatou  i  roto  i  teie  nei  ao. 

(7.)  “0  tei  papaihia  ra  e,  0  te  mau  mea  aore  i 

hhohia  e  te  mata  ra,  aore  i  faaroohia  e  te  tari'a  ra,  aore 
hoi  i  ô  i  roto  i  te  aau  o  te  taata  ra,  o  ta  te  Atua 
ïa  i  vaiiho  no  te  feia  i  hinaaro  ia'na  ra.”  I  Kor.  2:  9. 

(8.)  E  hanahana  rahi  tei  haapaohia  no  te  feia’  toa 
e  tae  i  roto  i  te  basileia  o  te  ao  ra.  E  oaoa  raa  mure  ore 
to  ratou  ra.  No  te  rahi  o  te  ite,  te  paari,  e  te  mana  i 
roto  ia  ratou,  e  anaana’i  ratou  ana’emai  te  uira  no  roto 
mai  i  te  ata  meumeu  i  te  rui  ra;  mai  te  mata  no  Mose  i 
to’na  ho‘i  raa  mai  no  nia  mai  i  te  mou‘a  Sinai  ra.  (Etoto 
34:  35.) 

(9.)  “0  vai  tei  au  i  te  taata  paari?  o  vai  tei  ite  i  te 

mau  mea’toa  nei?  e  maramarama  te  mata  taata  i  te  paari 
e  na  te  reira  i  ho  mai  i  te  itoito  i  te  mata  ra.”  Koh.  8:  1. 

“Ei  reira  te  feia  parau-tia  e  anaana  mai  ai  i  te  basi- 
leia  o  to  ratou  ra  Metua  mai  te  anaanao  te  mahana  ra.  E 
tari‘a  to’na  ei  faaroo  raa,  e  faaroo  mai  oia.”  Mat.  13:  43. 

(10.)  E  hoa-ino-ma  e,  mai  haere  tatou  e  imi  i  te 

basileia  o  te  Atua  e  te  parau-tia  na’  na  ra.  Na  te  parau 
a  te  mau  peropheta  ra  e  haamaramarama  mai  i  te  e‘a  i 
mua  ia  tatou  nei,  e  na  te  mau  tavini  a  te  Atua  e  faaitoito 
mai  ia  tatou  i  te  mau  hora’toa  ra  i  te  parau  nehenhe  ta 
ratou  i  papai,  iaoreia  tupu  te  fiu  i  te  imi  raa  ra.  Iak.  5:10. 

(11.)  Eiaha  râ  tatou  e  tiaturi  i  te  parau  a  te  taata 
ana'e  ra:  na  te  Atua  iho  râ  e  heheu  mai  i  te  ite  mau  ia 
tatou  atoa  nei  o  tei  hiaai  puai  i  te  parau  mau  ra.  Mat.  5: 
6.  Iak.  1:5.  Ioa.  7:  16-17. 

(12.)  EITA  TE  FEIA  TAMAU  HARA  TATARA- 
HAPA  ORE  RA  E  TAE  I  ROTO  I  TE  BASILEIA  O 
TE  AO  RA.  0  tei  tamau  â  i  te  ino  i  roto  i  teie  ao,  e  ino 
atoa  ïa  oia  i  te  ao  a  muri  atu.  0  tei  viivii  i  ô  nei  i  roto  i 
teie  nei  ao,  e  aore  i  faarue  ê  atu  i  taua  viivii  ra,  e  viivii 
atoa  la  oia  i  te  ao  a  muri  atu. 

(13.)  E  na  reira  hoi  te  taata  faatau  noa  ra;  mai  te 
mea  ra  e,  e  tamau  noa’tu  ai  oia  i  te  faatau  ra  i  roto  â  i 
teie  nei  ao,  na  vai  ra  e  tuu  i  te  itoito  i  roto  ia’na  e  ora’i 
oia  ra,  ia  tae  i  te  ao  a  muri  atu.  Eita  paha  te  Atua  e 
faautua’tu  i  te  feia  faatau  i  te  ora  mure  ore,  a  haaparahi 
ai  ia  ratou  i  pihai-roa-iho  i  te  feia  itoito  ra. 

(14.)  “E  haava  parau-tia  te  Atua;  i  ore  i  tuutuu 
ai  to’na  riri  i  te  feia  parau  ino  ra.”  Salamo  7:  11.  A 
hi‘o  hoi  i  te  Maseli  13:  4. 

(15.1  E  vai  noa  ra  ïa  te  taata  haapao  peu  faufau  ra 
i  roto  i  to’na  ihora  ino  ia  tae  i  te  ao  a  muri  atu.  E  ita 
ïa  oia  e  haaparahihia  i  roto  i  te  basileia  o  te  ao  ra;  e 
hopara-noa-hia  râ  i  rapae  au  i  roto  i  te  pouri  taotao  ra, 
mai  mua’  tu  i  te  aro  o  te  Fatu  e  ei  roto  ïa  i  te  vahi  e  au 
maite  ai  i  to’na  ihora  huru.  E  na  reira-hia‘i  te  feia 
tatarahapa  ore  ra  ia  tae  mai  te  Fatu. 

(16.),  “Ma  te  auahi  ura  ra,  i  te  tuu  raa  mai  i  te 
polie  i  te  feia  aore  i  ite  i  te  Atua,  e  tei  ore  i  faaroo  i  te 
evanelia  o  to  tatou  Fatu  o  Iesu  Mesia  ra:  o  te  faautuahia 
mai  i'a  i  te  pohe  mure  ore,  mai  te  aro  atu  o  te  Fatu  ra, 
mai  te  anaana  o  to’  na  ra  mana;^  2  Tesalonia  1:  8-9. 

(17.)  Mai  te  mea  ra  e,  e  ô  te  hoê  taata  i  roto  i  te 
basileia  o  te  Atua  i  nia  i  te  fenua  nei,  oia  hoi  te  ekalesia 
o  Iesu  Mesia,  e  ia  ore  ia  haapao  maitai  i  te  mau  ture  a 
Iehova  ra,  ma  te  aau  tatarahapa  e  te  liaehaa  i  mua  i  te 
aro  o  te  Atua  e  te  taata  ’toa  ra,  eita  i'a  oia  e  roaa  ’i  te  tura 
rahi  mai  to  te  feia  itoito  ra.  E  faanohohia  râ  oia  i  roto  i 
te  hoê  parahiraa  e  au  maitai  ai  i  to’na  ihora  liuru:  e  mai 
te  mea  ra  hoi  e,  e  rave  hinaaro  mau  atu  ai  oia  i  te  ino  i 
to’na  parahi  raa  i  roto  i  te  basileia,  (oia  hoi  te  ekalesia) 
e  hopara-noa-hia  ’tu  ai  oia  i  rapae  au  ra.  Heb.  10:  26-27. 

(18.)  “E  tono  mai  te  Tamaiti  a  te  taata  i  tana  mau 
melahi,  e  na  ratou  e  haaputu  ê  i  te  feia  faatupu  i  te 
hapa  e  tei  rave  atoa  i  te  parau  ino  no  roto  mai  i  to’na  ra 
basileia;  a  huri  atu  ai  i  roto  i  te  umu  auahi  ra;  tei  reira 
te  oto  e  te  auau  raa  niho.”  Mat.  13:  41-42. 

(19.)  E  NAHEA  TATOU  0  TEI  RAVE  I  TE 
HARA  I  MUTAA  IHORA?  AITA  ANEI  A  TATOU 
E  RAVEA?  Teie  i'a  the  ui  raa  e  tupu  ai  i  roto  i  to 
tatou  aau  ia  feruri  tatou  i  te  mau  parau  i  faaitehia 
mai  i  nia  ne  ra.  E  feia  hara  tatou  paatoa  ra.  E  ore  te 
feia  tamau  hara  e  tae  i  roto  i  te  basileia  o  te  ao  ra. 

(20.)  Eaha  ta  tatou  ravea  ra?  Ua  rave  ana'e  tatou 
i  te  hara  i  mutaa  ihora.  Aita  anei  a  tatou  e  ravea  e  ora’i 
tatou  i  te  faahapa  o  te  riri  u‘ana  o  te  Atua  ra,  no  te  mau 
hara  i  rave-hia  i  mutaa  ihora,  e  e  iritihia’i  te  uputa 
nehenehe  o  te  basileia  ra  ia  tatou  nei? 

“E  ho‘i  mai,  e  Iehova;  ia  ora  tau  varua:  ia  ora  hoi 
au  i  te  aroha  no  oe  ra.”  Sal.  6:  4. 

(21.)  0  TE  EVANELIA  NEI,  O  TE  RAVEA  ÏA 
E  ORA’I  TE  TAATA  NEI  I  TE  FAAHAPA  U‘ANA  A 
TE  ATUA  RA,  NO  TE  MAU  HARA  TA  RATOU  I 
RAVE  I  MUTAA  IHORA.  “Aore  hoi  te  Atua  i  tono 
mai  i  ta’na  Tamaiti  i  te  ao  nei  e  faahapa  mai  i  to  te  ao, 
ia  ora  râ  to  te  ao  ia’na.  Tei  faaroo  ia’na  ra,  e  ore  oia  e 
faahapahia;”  Ioa.  3:  17.18. 

(22.)  Hoê  noa  iho  evanelia  mau  ra,  (Gal.  1:  8.)  oia 
hoi  te  evanelia  a  Tesu  Mesia  ra.  Gal.  1:  11-12.  E 
haamana'o  maite  hoi  e,  o  taua  evanelia  ra,  te  evanelia  ïa 
o  te  basileia  nei.  Mat.  24:  14.  E  ite  ai  tatou  i  te  tahi 
mau  huru  o  taua  basileia  i  te  mau  parau  i  faaitehia 
mâi  a  muri  nei.  E  evanelia  mana  ïa;  e  ora’i  te  feia  e 
faaroo  ra  e  tei  haapao  maite  hoi  i  te  mau  ture  o  taua 
evanelia  ra.  Roma  1:  16.  Iak.  2:  26. 

(23.)  0  te  faaina  nei,  o  te  ravea  i'a  ei  faaina  i  te 
tipi,  te  mau  toi  huru  rau,  e  te  mau  mauhaa  ohipa  e  rave 
rahi  mai  ia  ratou  te  huru.  E  ravea  hoi  ïa  te  evanelia  ei 
faaora  i  te  taata  i  te  faahapa  e  au  i  te  mau  hara  i  ravehia 
e  ratou  hou  ratou  i  iteitereira.  Mar.  16:  15-16.  E 
ravea  ïa  te  uputa  e  tae  ai  te  taata  i  roto  i  to’na  iho  fare 
ra:  e  na  reira  hoi  te  evanelia  a  Iesu  Mesia  ra,  o  te  ravea 
ïa  a  te  Atua  e  faatomo  i  te  taata  i  roto  i  te  basileia  o  te 
ao  ra.  Roma  1:  16;  2  Pet.  1:  11;  Dan  7:  27. 

(24.)  UA  RIRO  TE  FEIA  O  TEI  HAAPAO  I  TE 
EVANELIA  A  IESU  MESIA  RA  EI  TAMARII  NO  TE 
BASILEIA  0  TE  ATUA  I  NIA  IHO  I  TE  FENUA 
NEI.  Te  evanelia  mau  a  Iesu  Mesia,  o  te  ture  e  te  mana 
o  te  liau  a  te  Atua  ïa.  Mat.  24:  24;  4:  23;  9:  35.  Ia  faaroo 

e  ia  haapao  hoi  te  hoê  taata  i  te  mau  parau  no  taua 
evanelia  ra,  ua  riro  ïa  oia  ei  tamarii  no  te  hau  a  te  Atua 
ra.  Mat.  13:  38. 

(25.)  Te  taata,  1°  o  tei  faaroo  i  te  Atua  ra,  e  i  ta’na 
Tamaiti  ia  Iesu  Mesia  ra,  e  i  te  Varua  Maitai  hoi;  (Heb. 
11:  6;  Ioa.  5:  24;  1  Ioa.  5:  7.) 

(26.)  2°  O  tei  tatarahapa  mau  i  ta’na  mau  hara 
ra,  ma  te  opua  raa  hua  hoi  e,  eiaha  ia  hara  faahou; 
(Ohi.  *:  38;  Eph.  4:  25-32.) 

(27.)  3°  0  tei  bapetizohia  i  raro  a‘e  i  te  pape  ra, 

i  roto  i  te  io‘a  o  Iesu  Mesia  e  te  tavini  mau  o  te  Fatu  ra, 
no  te  faaore  raa  i  ta’na  iho  mau  hara  ra;  (Roma  6:  4; 
Luka  3:  3;  Ohipa  22:  16.) 

(28.)  4°  0  tei  tuuhia  e  te  rima  o  te  feia  toroa  i 

roto  i  te  basileia  ra  no  te  horoa  raa  i  te  Varua  Maitai  ra, 
(Ioa.  3:  5;  Ohi.  8:  14-17.)  ua  faatomo-mau-hia  mai  ïa  oia 
i  roto  i  te  basileia  o  te  Atua  i  faatiahia  i  nia  i  te  fenua 
nei.  Ia  haapao  te  taata  i  teie  nei  na  ture  faaô  e  maha 
ra  e  tia’i.  Aita  ’tu  ïa  ravea  e  ô  ai  te  taata  i  roto  i  te 
ekalesia  a  Iesu  Mesia  ra. 

(29.)  UA  FAAUEHIA  TE  TAATA  PAATOA  E 
TOMO  I  ROTO  I  TE  BASILEIA  0  TE  ATUA  RA. 
Ua  tono-noa-hia  te  mau  tavini  a  te  Fatu  ra  i  te  mau 
fenua’toa  i  raro  a‘e  i  te  mâru  o  te  mahana  nei,  e  poro  atu 
i  te  hui  arii,  te  feia  rii,  te  mau  ona,  te  feia  veve,  te  feia 
tiamâ,  te  mau  titi,  te  feia  ite,  e  te  etene  ra,  ia  tomo  mai 
ratou  atoa  i  roto  i  te  basileia,  e  ia  tauturu  mai  hoi  ratou 
i  te  ohipa  popou  faariro  raa  i  te  feia  rave  ohipa  ino  ra  ei 
feia  parau  tia  ra. 

(30.)  Ua  faaue  atura  te  Atua  ia  Iesu  Mesia  i  te  tau 
tahito  e  tono  atu  i  ta’na  mau  aposetolo  ra  i  te  mau 

fenua’toa  ra,e  ani  atu  i  te  taata’toae  tomo  mai  i  roto  i  te 
basileia  ra.  Mar.  1:  14-15;  16:  15-16;  Ioa.  6:  38. 

(31.)  Ua  faaue  faahou  maira  te  Atua  i  ta’na  pero- 
pheta  ra  i  teie  nei  tau  hopea  nei  (to  tatou  iho  tau)  e  tono 
faahou  atu  i  te  mau  Aposetolo  o  te  Mesia  ra,  e  i  te  hitu 
ahuru  hoi,  i  te  mau  fenua  ’toa  nei,  e  ani  atu  i  te  taata 
’toa  e  farii  mai  i  te  evanelia,  e  tomo  mai  i  roto  i  te 
basileia,  e  e  tauturu  mai  hoi  i  te  ohipa  o  taua  basileia  o 
te  Atua  ra.  No  te  faaue  raa  o  Iehova,  e  ia  tupu  hoi  te 
tohu  o  te  mau  peropheta,  ua  faatiahia  te  basileia  i  nia  i 
te  fenua  nei  i  teie  nei  anotau  mai  te  huru  e  au  maite  i 
to’na  huru  i  te  tau  o  te  Mesia  ra.  Apok.  14:  6-7;  Dan.  2: 
28;  2:  44-45. 

(32.)  E  teie  nei,  e  hoa  here  e,  o  oe  o  te  taio  nei  i 
teie  nei  parau,  ua  tae  roa  mai  nei  teie  nei  poro  raa  o  te 
mau  tavini  a  te  Fatu  ra  ia  oe  na.  A  imi  hua  na  oe  i  te 
basileia  o  te  Atua  ra:  (Mat.  6:  33.)  eiaha  te  mau  ekalesia 
aposetolo  ore  ra  e  te  peropheta  ore  i  faatiahia  e  te  taata 
nei  o  tei  ore  i  faauehia  mai  e  te  Atua  e  rave  i  taua  ohipa 
ra.  A  imi  râ  i  te  basileia  mau  ra  o  te  Atua,  mai  tei 
faatiahia  i  te  tau  o  te  Fatu  e  i  ta’na  mau  Aposetolo  ra, 
ma  te  mana  o  te  Atua,  te  mau  Aposetolo,  te  mau 
peropheta,  te  hitu  ahuru  ra,  e  te  mau  tapao  i  parauhia 
maira  (Mar.  16:  17.)  i  te  pee-noa-raa  i  te  feia  faaroo 
mau  ra. 

(33.)  A  tatarahapa  i  ta  oe  mau  hara  ’toa  ra;  a  opua 
hua  hoi  e,  eiaha  ia  hara  faahou,  a  farii  mai  ite  evanelia  o 
te  basileia  nei,  (Mat.24:  14)  a  faatupu  i  te  ite  i  roto  i  to  oe 
aau,  a  faaineine  hoi  oe  ia  oe  iho  no  te  ohipa  taa  ê  a  fatata 
mai  nei,  e  ia  tia  ia  oe  na  ia  tauturu  mai  i  te  mau  ohipa 
maitatai  atoa  ra.  A  rohi,  a  faaitoito  hua  hoi  oe  i  te  imi, 

ia  riro  oe  ei  taata  rave  ohipa  i  roto  i  te  ô  vine  a  te 
Fatu  ra  i  teie  nei  tau  hopea  nei  ra. 

(34.)  Te  na  ô  mai  nei  Iakobo  e,  “E  au  mau  taeae 
ra,  ia  hahau  ê  te  hoê  o  outou  i  te  parau  mau  nei,  e  na  te 
hoê  oia  i  faaho‘i  mai;  ia  ite  nrii  hoi  taua  taata  ra,  e  o  te 
faaho'i  mai  i  te  taata  hara  i  taua  e‘a  hapa  na’na  ra,  e 
varua  te  ora  ia’na  i  te  pohe,  e  hara  rahi  te  moe  ia’na  ra.” 
Iak.  ô:  19-20. 

(35.)  E  TUPU  AI  TE  BASILEIA  A  TE  ATUA  I 
NIA  I  TE  FENUA  NEt  I  TE  RAHI  RA,  E  E  RIRO 
ÏA  EI  BASILEIA  0  TE  AO.  Ia  tanuhia  te  hoê  huero 
iti  nainai  roa  i  roto  i  te  repo  maitai  ra,  e  tupu  ïa  i  te  rahi 
ra,  e  e  riro  ïa  ei  raau  rahi  roa.  E  na  reira’  i  hoi  te 
basileia  o  te  Atua  i  te  tupu  raa  e  ia  faai-roa-hia  te  ao 
atoa  nei  i  te  parau-tia  a  te  Atua  ra.  (Mat.  13:  31-32.)  E 
tupu  ai  te  hau  o  te  Atua  (oia  hoi  ta’na  ekalesia)  i  te  rahi 
ra,  e  e  na  reirahia  hoi  i  te  faatupu-raa-hia  etae  noa’tu  i 
te  tau  e  haapao-noa-hia’i  to’na  hinaaro  i  nia  i  te  fenua 
nei  mai  tei  haapaohia  i  nia  i  te  ra‘i  atoa  ra.  Mat.  6:  10. 

(36.)  Te  parahi  nei  tatou  i  nia  i  te  fenua  nei 
i  te  tau  hopea  ra.  Ua  faatiahia  te  mou‘a  ra  o  te  fare  a 
Iehova  i  nia  i  te  tupuai  mou‘a.  Ei  reira’toa  hoi  te  hiero 
a  te  Atua  i  faatiahia’  i.  Te  tairuru  noa  maira  hoi  te  mau 
etene  e  rave  rahi  i  taua  vahi  ra,  (oia  hoi  i  te  fenua  Amer- 
ika)  e  te  tupu  noa  nei  â  hoi  te  mau  tohu  a  te  peropheta 
ra  a  Mika,  o  tei  na  ô  maira  i  roto  i  te  pene  4,  e  na 
irava  matamua  ra; 

(37.)  “E  riro  ia  tae  i  te  mau  mahana  hopea  ra,  e 
faatiahia’i  te  mou‘a  ra  o  te  fare  o  Iehova  i  nia  i  te 
tupuai  mou‘a,  e  faateiteihia  ïa  i  nia  i  te  mau  aivi;  e 
tairuru  atoa  mai  te  mau  etene  i  reira.  E  rave  rahi  te 

fenua  e  haere,  e  parau  ai  e,  E  haere  mai,  e  haere  tatou  i 
nia  i  te  mou‘a  o  Iehova,  i  te  hiero  o  te  Atua  o  Iakobo; 
e  na’na  e  haapii  mai  ia  tatou  i  ta’na  haapao  raa,  e  haere 
tatou  na  te  efa  ta?na  e  faaite  maira:  no  Ziona  ’tu  hoi  te 
ture  i  te  reva  raa  ’tu,  e  te  parau  a  Iehova,  i  na 
Ierusalema  ?tu  ïa.”  A  hifo  i  te  Isaia  2:  2-3. 

(38.)  E  e  na  reirahia  hoi  te  taata  nei  i  te  haapii- 
noa-hia  mai  i  te  mau  ohipa  maitatai  atoa  ra,  e  tae  noa’  tu 
i  te  mahana  e  i  roa  ’i  te  aau  o  te  taata  ?toa  nei  i  te  ite  i  te 
hinaaro  mau  o  Iehova  ra,  e  e  ite  ai  hoi  ratou  i  te  mau 
parau  atoa  i  heheuhia  mai  e  ana,  e  te  mau  ture  hoi  ta’na 
i  haamau  ra  ei  faatere  raa  i  teie  nei  ao  e  te  mau  mea’toa 
i  roto  ra. 

(39.)  “E  ore  ratou  e  hauti,  e  ore  e  rave  ino,  i  to’u 
atoa  nei  mou'a  mo‘a,  te  na  reira  maira  Iehova;  e  ï  hoi 
te  fenua  i  te  ite  ia  Iehova  mai  te  vairaa  miti  e  i  i  te  miti 
ra.”  Isaia  11:  9. 

Te  vai  nei  te  tau  e  tuu  atu  ai  te  taata  ’toa  i  to  ratou 
turi  i  raro,  e  e  fa‘i  noa  ïa  te  mau  vaha  ’toa  ra  e,  e  o  Iesu 
Mesia  te  Fatu  ra,  te  upootia  o  taua  basileia  ra.  Phil.  2; 
11;  Apok.  5:  13;  1  Kor.  15:25. 

(40.)  Ia  tae  mai  te  tau  mau  ra,  e  riro  ai  te  mau 
basileia  ’toa  ra  ei  basileia  uo  te  Fatu  ra.  Apok.  11:  15. 
Ei  reira  e  pupu  atu  ai  oia  i  te  basileia  i  te  Atua,  i  te 
Metua  ra. 

“0  te  hopea  iho  â  ïa,  e  pupu  atu  ai  oia  i  te  basileia  i 
te  Atua,  i  te  Metua  ra;  ia  hope  roa  te  mau  hau,  e  te 
mana,  e  te  puai  i  te  faaorehia  e  ana:”  1  Kor.  15:  24. 

(41.)  TE  FEIA  0  TEI  TAMAU  MAITE  I  TE 
FAAROO  E  TE  OHIPA  I  ROTO  I  TE  BASILEIA  0 
TE  ATUA  E  TAE  ]N0A  ’TU  I  TE  HOPEA  RA,  EI 

ROTO  A  HOI  RATOU  I  TE  BASILEIA  0  TE  AO  RA, 
E  TEI  IA  RATOU  TE  ORA  MURE  ORE  RA.  Te 
faaite  papu  mai  nei  te  mau  peropheta  e  te  mau  tavini  a 
te  Fatu  ra,  e  o  te  feia  ’toa, 

0  tei  faaroo  i  te  evanelia  ra;  e  tei  tatarahapa  i  to 
ratou  mau  mana‘o  ino  ra;  e  tei  bapetizohia  i  raro  i  te 
pape  e  te  tavini  mau  a  Iesu  Chiriso  ra; 

(42.)  E  tei  tuuhia  e  te  rima  o  te  feia  toroa  o  te 
basileia,  no  te  horoa  raa  i  te  Varua  Maitai  ra;  e  tei  rave 
tuutuu  ore  i  te  mau  ohipa  popou  ra,  mai  te  tapea  maite 
â  i  te  parau  mau  e  te  itoito  e  tae  noa’tu  i  te  hopea  ra;  tei 
ia  ratou  anace  ïa  te  ora  mure  ore  ra.  Mar.  16:  16;  Roma 
2:  7;  Mat.  24:  13. 

(43.)  E  riro  ai  hoi  ratou  e,  te  utuafare  mau  a 
te  Fatu  ra. 

“Area  te  Mesia  ra,  ei  tamaiti  ïa  i  nia  i  to’na  ihora 
utuafare;  o  tatou  hoi  taua  utuafare  no’na  ra,  ia  mau  papu 
â  tatou  i  to  tatou  tiaturi  raa,  e  te  tiai  raa  oaoa  ra  ma  te 
itoito  e  tae  noa’tu  i  te  hopea  ra.”  Heb.  3:6.  no  ratou 
hoi  te  basileia,  e  a  muri,  e  a  muri  noa’tu. 

aO  te  feia  mofa  râ  no  Tei  Teitei  ra  te  rave  i  taua 
basileia  nei,  e  no  ratou  roa’tu  te  basileia,  e  a  muri,  e  a 
muri  noa’tu.”  Dan.  7:  18.  A  hi‘o  hoi  i  te  2  Tim.  2:  12. 
Apok.  2:  26-27. 

(44.)  TEIHEA  TE  BASILEIA  A  TE  ATUA  I 
NIA  I  TE  FENUA  NEI?  Teie  ïa  to  tatou  uiraa  rahi  i 
roto  i  teie  nei  parau.  Teihea  ïa  te  basileia  o  te  Atua  i 
nia  i  te  fenua  nei?  Ua  hanere  te  mau  haapao  raa  i  roto  i 
teie  nei  ao,  e  mea  huru  ê  rii  te  tahi  i  te  tahi.  Te  parau 
mai  nei  te  hoê  haapaoraa  e,  E  tino  ta  te  Atua;  e  te  na  ô 
maira  hoi  te  tahi,  Aita  ana  e  tino  ra. 

(45.)  Te  faaite  noa’tu  nei  te  boê  ekalesia  i  ta’na 
parau,  i  te  na  ô  raa  ’tu  e,Te  heheu  noa  mai  nei  â  te  Atua 
i  ta’na  parau  i  ta’na  mau  aposetelo  ra,  e  i  ta’na  mau 
peropheta  ra  i  teie  nei  anotau  ra;  e  te  pahono  mai  nei  te 
tahi  i  te  na  ô  raa  mai  e,  Aita  e  Atua  e  na  reira.  CJa 
faaorehia  te  toroa  aposetolo  e  te  toroa  peropheta  i  te  tau 
tahito  ra.  Ua  navai  te  parau  i  papailiia  i  roto  i  te  bibilia 
nei  e  ora’i  te  taata  ’toa  nei.  Eita  te  Atua  e  parau  faahou 
mai  i  te  taata  nei;  ua  oti  te  ohipa  heheu  raa  parau. 

(46.)  Te  tohu  nei  te  peropheta  o  te  tau  hopea  ra, 
ma  te  faaite  noa  mai  i  te  parau  heheu  api  no  ô  mai  i  te 
Atua  ra;  e  te  parau  hua  maira  te  mau  haapao  raa  e  rave 
rahi  ra,  na  ô  maira,  Eiaha  e  faaroo  i  taua  taata  rave  auru 
ra;  Ua  faaorehia  te  tohu. 

(47.)  Te  na  ô  mai  nei  te  tahi  haapao  raa,  E  pee  te 
mau  tapao  (Mar.  16:  17-18.)  i  te  feia  faaroo  mau  ra;  e  te 
patoi  atu  nei  te  tahi  haapao  raa  i  te  reira  parau,  i  te  na  ô 
raa  ’tu  e,  e  ore  te  mau  tapao  e  pee  i  te  feia  faaroo  i  teie 
nei  anotau  hopea  ra;  no  te  faatia  raa  o  te  ekalesia  i  te 
matamua  ra  taua  mau  tapao  i  parauhia  maira;  eiaha  no 
muri  maira;  ua  faaorehia  te  reira  huru  ohipa  i  te  tau 
tahito  ra. 

(48.)  Te  mana'o  nei  te  hoê  haapao  raa  e  mea  tia  i  te 
apooraa  ekalesia  e  hamani  i  te  mau  ture  o  te  ekalesia  ra; 
e  te  parau  mai  nei  te  tahi  haapao  raa,  Eita  e  tia;  no  te 
Atua  ana‘e  iho  taua  ohipa  ra;  tei  ia’na  iho  te  faaau  i  te 
mau  ture  no  te  feia  mo  ‘a  ra. 

(49.)  Te  parau  mai  nei  te  tahi  e,  e  mea  tia  ia 
bapetizo  atu  i  te  tamarii  aiu;  e  te  haapii  mai  nei  hoi  te 
tahi,  Aita  e  tia. 

(50.)  Te  parau  atu  nei  te  tahi  e,  o  te  faufaa  o  te 
bapetizo  ra,  o  te  faaore  raa  hara  ïa;  e  te  paliono  mai  nei 

hoi  te  tahi;  E  ere;  e  tapao  la  te  bapetizo,  i  te  faaô  raa  i  te 
taata,  e  aore  ra  i  te  aiu,  i  roto  i  te  ekalesia  ra. 

(51.)  Te  faaea  nei  to  te  tahi  ekalesia  i  to  ratou  mau 
ohipa  ’toa  ra  i  te  sabati,  i  te  mahana  matamua  no  te 
hepedoma  ra;  e  te  haapii  noa  mia  nei  hoi  te  tahi  haapao 
raa,  i  te  na  ô  raa  mai  e,  ua  hapa.  ïa  te  reira.  0  te  mahana 
maa  nei,  oia  hoi  te  mahana  hitu  o  te  hepedoma  ra,  te 
sabati  mau  ïa. 

(52.)  Te  haapii  noa  nei  te  tahi  mau  haapao  raa,  i  te 
na  ô  raa  e,  ua  haere  tino  rnaira  te  Faaora,  (oia  hoi  o 
Iesu)  i  tohuhia  e  te  mau  peropheta  tahito  ra,  e  ua  faasa- 
taurohia  ra;  e  te  parau  mai  nei  te  tabi  ekalesia  ra,  na  ô 
maira,  Eiaha  roa  ïa;  ei  te  hopea  ra  Oia  e  tae  mai  ai. 

(53.)  ‘Te  haapii  atu  nei  te  tahi  haapao  raa,  i  te  na  ô 
raa  ’tu  e,  0  Iesu  te  Arii:  ei  nia  roa  iho  ïa  oia  i  teie  nei  ao 
e  te  mau  mea  ’toa  i  roto  ra;  e  te  pahono  mai  nei  te  tahi,  i 
te  na  ô  raa  mai  hoi  e,  E  ere.  Ei  te  hopea  o  teie  nei  ao 
Oia  e  faatoroahia’  i  ei  arii  ra. 

(E4A  E  na  reira  hoi  i  te  mau  parau  rarahi  e  rave 
rahi  ra;  te  faahapa  noa  nei  te  parau  o  te  tahi  haapao  raa 
i  to  te  tahi.  Aore  te  Atua  te  tumu  o  te  parau  mârô  ra. 
E  tapao  papu  teie  ua  anoihia  te  parau  o  te  taata  e  te 
parau  o  te  evanelia  i  roto  i  te  mau  ekalesia.  Teihea  ïa 
te  basileia  mau  ra? 

(55.)  Mai  te  mea  ra  e,  ua  hopoi  maira  te  hoê  taatai 
te  hoê  i‘a  (te  auhopu)  i  mua  i  to  tatou  aro  ra,  e  ua  ui  mai 
ia  tatou  e,  na  ô  maira,  Eaha  te  io‘a  o  teie  nei  i‘a;  e  mata 
na  tatou  i  te  hi‘opoa  i  te  huru  o  te  afii,  te  itere,  te  mau 
pehau,  te  mau  poa,  te  vaha,  te  mata,  to’na  aano  e  to’na 
roa,  e  te  huru  o  to’na  mau  melo  atoa  ra;  ei  reira  tatou  e 
pahono  atu  ai,  i  te  na  ô  raa  ’tu  e,  e  auhopu  mau  ïa  teie 
nei  i4a. 

(56.)  Ei  reira  ra,  ia  liopoi  faahou  mai  te  taata  i  te 
tahi  atu  â  i’a  ia  tatou  nei,  e  hi’opoa  maite  lioi  tatou  i 
ta’na,  te  afii,  te  itere,  te  mau  pehau,  te  mau  poa,  e  te 
huru  o  to’na  mau  melo  atoa  ra;  e  mai  te  mea  ra  e,  hoê  â 
ia  to’na  huru  i  to  te  i‘a  no  faaitehia  maira,  uaitea-papu- 
roa-hia  e,  o  teauhopu  mau  hoi  ïa  teie.  Mai  te  mea  râ,  e 
huru  ê  to’na  i  to  te  i‘a  no  faaitehia  maira,  ua  itea-papu- 
roa-hia  hoi  e,  e  ere  teie  i  te  auhopu;  te  tahi  atu  râ  i‘a  ê. 

(57.)  Ena  reira  hoi  tatou  i  te  imi  i  te  basileia  a  te 
Atua.  A  hi‘o  na  tatou  i  te  huru  o  te  ekalesia  i  faatialiia 
i  te  tau  o  te  Mesia  e  ta’na  mau  aposetolo  ra,  e  ia  itea  ra, 
a  imi  hua  lioi  i  taua  huru  basileia  no  rotopu  i  te  mau 
haapaoraa  e  vai  nei  i  roto  i  teie  nei  ao,  a  tomo  ai  i  roto 
ra,  e  a  rave  puai  i  te  mau  ohipa  maitatai  atoa  ra  ma  te 
tamau  maite  e  tae  noa’tu  i  te  hopea  ra. 

“E  mata  na  râ  outou  i  te  imi  i  te  basileia  o  te  Atua, 
e  te  parau  tia  na’ua;  e  e  amui-atoa-hia  mai  taua  mau 
mea  ra  ia  outou.”  Mat.  6:  33. 

(58.)  TE  HURU  0  TE  BASILEIA  0  TE  ATUA  I 
TE  TAUTAHITO  RA: — Tei  roto  i  te  ekalesia  tahito  ra 
te  mau  Aposetolo,  te  mau  Peropbeta,  te  Tahu’a  Rahi,  te 
Hitu  Ahuru,  te  mau  Peresibutero,  te  mau  Patereareha,  te 
mau  Episekopo,  te  mau  Tahu'a,  te  mau  Haapii,  e  te  mau 
Diakono  ra. 

Ua  faatiahia  te  ekalesia  a  te  Mesia  e  au  i  te  hinaaro 
o  te  Atua.  Ua  tuuhia  teie  nei  mau  toroa  i  roto  ra,  e  u  a 
horoahia  mai  te  mana  no  ô  mai  ia  Iehova  i  te  feia  toroa 
ra,  e  tia  ia  ratou  ia  haamau  i  raro  nei  i  roto  i  teie  nei  ao, 
e  e  haamauhia  ïa  i  nia  i  te  ra‘i  atoa  ra. 

(59.)  Tei  ia  ratou  hoi  te  mau  mea  horoa  o  te  Varua 
Maitai  ra  o  tei  faariro  i  to  ratou  paruparu  ra  ei  puai,  e 
ei  itoito  rahi  i  roto  i  te  mau  ohipa  o  te  evanelia  ra.  Na 

te  Varua  Maitai  hoi  to  ratou  ite  ore  i  faarirohia’i  eipaari 
rahi  ra.  Ua  faaite-noa-hia  maira  te  mau  tapao.  (Mar. 
16:  17-18.)  I  tefeia  tei  farii  i  ta  ratou  parau  ma  te  aau 
tatarahapa  e  te  faaroo  feaa  ore  ra. 

(60.)  No  teie  nei  mau  toroa  ra,  no  te  mau  horoaraa 
o  te  Varua  Maitai  ra,  e  no  te  mau  tapao  hoi  i  te  pee-noa- 
raa  i  te  feia  faaroo  ra,  ua  riro  ïa  te  ekalesia  a  te  Mesia  ra 
ei  ekalesia  huru  ê  roa  i  te  mau  ekalesia,  i  te  mau  basi- 
leia,  e  i  te  mau  haapao  raa  ’toa  i  nia  i  te  fenua  nei  i  taua 
anotau  ra.  A  hi‘o  na  tatou  i  te  tahi  pae  o  taua  mau  mea 
huru  ê  ra. 

(61.)  Te  mau  Aposetolo  ra: — Ua  tuu  atura  te  Atua 
i  teie  nei  toroa  aposetolo  i  roto  i  te  ekalesia  ra,  o  mua  ïa. 
1  Kor.  12:28.  E  aposetoloi'a  Iesu  Mesia  ra.  Heb.  3:  1-2. 
Ua  maiti  ihora  hoi  te  Mesia  i  na  taata  tino  ahuru  ma  piti 
ra,  e  ua  horoaTura  i  te  mana  ia  ratou  ra  ia  riro  ratou  ei 
aposetolo.  Luka  6:  13;  Mat.  10:  1-4.  E  aposetolo  atoa 
hoi  taua  taata  itoito  ra  o  Paulo.  Gal.  1:  1. 

(62.)  Ua  itea  papu-roa-hia  e,  tei  roto  i  te  ekalesia 
tahito  ra  te  mau  aposetolo,  e  eaha  e  ore  ai  i  roto  i  te 
ekalesia  i  te  tau  hopea  ra.  Na  te  Atua  ratou  i  tuuhia  i 
roto  i  te  ekalesia  ra.  E  mea  tia  anei  i  te  taata  ia  faaore 
e  ia  tapu  ê  atu  i  taua  toroa  ra,  mai  tei  ravehia  e  te  rahi  o 
te  mau  haapao  raa  i  roto  i  teie  nei  ao,  o  tei  parau  noa 
maira  e,  o  ratou  te  ekalesia  mau  a  te  Mesia  ra?  E  ore 
roa’tu  i'ae  mana'ohia  e,  e  mea  tia  taua  huru  ohipa  i  mua  i 
te  aro  o  te  Atua  ra,  no  te  mea  aita  i  oti  te  ohipa  a  te 
aposetolo  i  roto  i  teie  nei  ao. 

(63.)  Te  faaite  mai  nei  Paulo  i  te  ohipa  a  te  apose- 
tolo  ma  i  roto  i  te  Eph.  pene  4,  e  te  mau  irava  11  15,  i  te 
na  ô  raa  mai  e, 

“E  ua  haapao  oia  i  e  tahi  pae  e  aposetolo;  e  te  tahi 

pae  ei  peropheta;  e  te  tahi  pae  ei  haapii  evanelia;  e  te 
tahi  pae  ei  tiai  e  ei  orometua;  ei  faaau  i  te  feia  mo‘a  i  te 
ohipa  ra  e  orometua,  ia  tupu  i  te  maitai  te  tino  o  te  Mesia 
ra:  ia  riro  tatou  atoa  nei  ei  taata  paari,  i  te  faaroo  hoê  e 
te  ite  hoê  i  te  Tamaiti  a  te  Atua,  ia  taea  te  faito  ra  i  te  i 
o  te  Mesia  i  te  rahi;,> 

(64.)  E  teie  nei,  ua  riro  anei  te  taata’toa  ei  feia  paari 
ra?  Aita.  E  feia  paari  ore  te  tahi  pae  ra.  E  faaroo  hoê 
e  e  ite  hoê  anei  ta  te  taata’toa  i  te  Tamaiti  a  te  Atua  ra  i 
teie  nei?  Aore  roa’tu.  Ua  hanere  te  faaroo  huru  ê  i  nia  i 
te  fenua  nei;  ua  rau  te  ekalesia  tei  faahapa  te  tahi  i  te 
tahi;  ua  milioni  te  taata  tei  ore  i  ite  te  io‘a  o  te  Mesia 
ra. 

(65.)  Ua  taea  anei  tatou  atoa  i  te  faito  i  te  i  o  te 
Mesia  i  te  rahi  ra?  Eiaha  roa  ïa.  Aita  tatou  i  i  i  te  mana, 
te  ite,  tepaari,  te  aroha,  te  faaoromai,  e  te  parau-tia  mai 
te  i  o  Iesu  Chiriso  i  taua  mau  mea  ra.  No  reira  ua  taa 
maitai  roa  e,  aita  i  oti  te  ohipa  a  te  aposetolo  ra.  Ua 
haamau  atura  te  Atua  i  taua  toroa  i  roto  i  te  ekalesia  ra; 
eiaha  tatou  e  tapu  ê  atu,  e  e  faarue  ê  atu  i  rapae  au  ra. 
Aita  e  tia  i  te  taata  ia  faahuru  ê  i  te  basileia  a  te  Atua 
ra. 

(66.)  Te  mau  Peropheta  ra; — Ia  ore  te  peropheta 
i  roto  i  te  hoê  ekalesia  ra,  e  tapao  mau  ïa  te  reira  e  aore 
rea  mana  a  te  Atua  i  rotopu  i  te  mau  taata  no  taua 
ekalesia  ra.  Ia  taio-maite-hia  te  mau  parau  i  roto  i  te 
faufaa  tahito  e  i  roto  hoi  i  te  faufaa  api  o  te  bibilia  nei,  e 
itea-papu-roa-hia  e,  ei  te  tau  i  ninii-hua-hia  mai  ai  te 
Varua  Maitai  i  nia  iho  i  te  taata  nei,  ei  taua  tau  mau  ra, 
ua  rahi  roa  ïa  te  mau  peropheta  i  rotopu  ia  ratou  ra. 

(67.)  Na  te  Varua  Maitai  ihora  e  faatupu  i  te  tohu 
ra.  (1  Kor.  12:  8-10.)  Ia  rahi  roa  te  Varua  Maitai  i 

roto  i  te  taata  nei,  ua  rahi  atoa  hoi  ïa  te  mau  peropheta  i 
rotopu  ia  ratou  ra  o  tei  tohu  noa  i  te  mau  mea  e  tupu  a 
muri  atu,  ia  paari  te  aau  o  te  taata  nei  e  ia  faatupuhia 
te  tiai  e  te  tiaturi  i  roto  ia  ratou  ra.  Ia  iti  te  Varua 
Maitai  i  roto  i  te  taata  nei,  ua  iti  atoa  hoi  ïa,  te  mau 
peropheta,  te  mau  tapao,  e  te  mana  o  te  Atua  i  rotopu  ia 
ratou  ra.  0  te  feia’toa  o  tei  tohu  noa  i  ta  te  varua  ra;  no 
te  mana  mau  a  Iehova  i  roto  ia  ratou,  e  peropheta  ana‘e 
ïa  ratou  atoa  ra. 

(68.)  Ua  tuu  atura  te  Atua  i  te  mau  peropheta  i 
roto  i  te  ekalesia  tahito  ra.  E  peropheta  ïa  Iesu  Mesia 
ra.  Mat.  21:  11;  Ioa.  4:  19;  6:  14;  7:  40.  Ua  tohu  atura 
oia  i  to‘na  ihora  haava-raa-hia  ra,  (Mat.  26:21)  to’na  iho 
poheraa,  (Mat.  16:  21)  te  vavahi  raa  i  te  hiero  i  Ierusa- 
lema  ra,  (Mat.  24:  1-2)  te  hamani-ino-raa-hia  o  ta’na  ra 
mau  pipi  ia  reva  ê  oia  ra,  (Mat.  24:  9)  e  e  rave  rahi  atu  â 
mau  mea  ra.  Ioa.  21:  25. 

(69.)  E  peropheta  ’toa  hoi  ïa  Ioane  Bapetizo  ra. 
Luka  7:  28;  Mat.  11:  11.  0  Agabo,o  tei  faaite-atea  maira 

i  te  ruuruu-raa-hia  o  Paulo  e  te  ati  Iuda  ra,  eperopheta 
’toa  hoi  ïa  oia  ra.  Ohi.  21: 10. 

E  peropheta  hoi  Paulo  ra.  Ua  tohu  atura  oia,  i  te 
na  ô  raa  ’tu  e,  “E  matapohia  oe,  (oia  hoi  o  Bara-Iesu) 
eita  oe  e  ite  vave  i  te  mahana;”  e  oia  mau  atura.  Ohi. 
13:  11. 

(70.)  I  to  Paulo  ma  tere  raa’tu  i  Roma  i  nia  i  te 
miti  rahi  ra,  ua  roohia  maira  ratou  e  te  hoê  mata‘i  u‘ana 
ra,  e  ua  mana‘o  ihora  te  feia  tere  e  hope  roa  ratou  atoa  i 
te  pohe.  (Ohi.  27:  20.)  Ua  tohu  atura  râ  oia,  na  ô 
atura,  “E  ore  roa  te  hoê  o  outou  nei  e  pohe,  maori  râ  o  te 
pahi.”  Ohi.  27:  22.  Riro  atura  taua  tohu  ra  ei  paraij 
mau  roa.  Ohi.  27:  44, 

Ua  tohu  maira  hoi  oia  i  te  taiva  raa  o  te  tahi  pae  o 
te  ekalesia  ra,(l  Tim.  4:  1-3)  e  i  te  ati  rahi  e  te  ino  e  tupu 
ai  i  te  tau  hopea  ra/2  Tim.  3:  1-7. 

(71.)  E  tau  peropheta  tei  roto  i  te  amaa  o  te  ekq- 
lesia  i  te  oire  Anetiohia  ra.  Ohi.  13:  1.  e  teie  nei  ,ua 
taa  maitai  roa  ia  tatou  e,  tei  roto  i  te  ekalesia  tahito  te 
mau  peropheta,  e  eaha  e  ore  ai  i  teie  nei  tau  ta  tatou  e 
parahi  nei?  Ua  faaorehia  anei  te  mau  pero[)heta?  Eiaha 
roa  ïa.  Aita  ioti  to  te  peropheta  mau  ohipa  i  faaitehia 
mai  i  roto  i  te.  Eph.  pene  4,  e  te  mau  irava  11-15.  Ua 
hinaaro  ihora  Mose  ia  riro  roa  te  taata  paatoa  ei  pero- 
pheta  ana(e  e  ati  noa’  ‘e.  Num  11:  29.  Te  reira  hoi  te 
hinaaroo  Iesu  Mesia  ia  tatou  nei,  e  no  reira  a  tamata 
noa  tatou  ma  te  aau  tatarahapa,  te  haehaa,  e  te  viivii 
ore,  ia  noaa  ia  tatou  atoa  te  varua  tei  faatupu  i  te  tohu, 
(loa.  16:  13.)  Ia  riro  tatou  atoa  nei  ei  peropheta  ra 

“0  te  parau  hoi  ia  Iesu  ra,  o  te  varua  ïa  o  te  tohu.” 
Apok.  L9:  10.  A  imi  hoi  tatou  i  te  basileia  a  te  Atua,  tei 
reira  te  mau  peropheta  ora  ra,  e  na  ratou  e  faa-aratai  i  to 
tatou  avae  na  te  e‘a  hau  e  tae  atuai  i  te  hinuhinu,  e  te 
tura,  e  te  pohe  ore,  oia  ïa  te  ora  mure  ore  ra. 

(72.)  Te  mau  tahu‘a  rahi  ra: — E  tahu‘a  rahi  ïa 
Iesu  Mesia  ra  Heb.  3:  i;  5:  10.  Te  faaite  maira  Paulo 
i  te  ohipa  o  te  tahu'a  rahi  i  taua  anotau  ra,  oia  i  na  ô 
maira  e,  “0  te  mau  tahu‘a  rarahi  atoa  i  maitihia  no 
roto  i  te  taata  nei,  ua  haapaohia  â  ïa  na  te  taata,  ei  rave 
i  te  roau  mea  o  te  Atua  ra,  ei  hopoi  i  te  poresephora  e  te 
tusia  taraehara  ra:  e  tia  hoi  ia’na  ia  aroha  i  te  ite  ore,  e 
te  feia  i  hapa,  no  te  mea  e  ati  atoa  to’na  iho  i  te  paru- 
paru.”  Heb.  5:  1-2.  Eita  e  tia  i  te  taata  e  rave  noa  i 
taua  toroa  ra,  eita  hoi  e  tia  ia  rave  noa  i  te  tahi  atu  to- 
roa,  maori  râ  ia  roaiti-mau-hia  oia  e  te  Atua  ra.  Heb  5:  4. 

(73.)  T e  hitu  ahuru  RA: — Tei  roto  hoi  i  te  ekale- 
sia  tahito  te  hitu  aliuru  ra.  Num.  11:16-17;  ll;24-25. 

I  te  tau  o  te  Mesia  ua  tatoopitihia  ratou  e  ua  tonohia  e 
poro-haere  i  te  evanelia  i  te  mau  oire  e  te  mau  vahi  atoa 
ta  Iesu  i  opua  ra  e  e  haere  atoa  oia  i  reira  ra.  Luka 
10:  1.  I  muri  a‘era  ua  ho‘i  faahou  maira  ratou  ma  te 
oaoa,  no  te  mea  ua  manuïa  to  ratou  ohipa  ra.  Luka 
10:17.  Tei  ô  ratou  te  mana  mau  a  Iehova  ra. 

(74.)  Te  mau  Peresibutero  ra: — Tei  roto  i  teeka- 
lesia  a  te  Mesia  i  Ierusalema  te  tahi  mau  peresibutero  ra. 
Ohi.  15:6.  Ua  faatoroa  Tura  hoi  Paulo  raua  o  Baranaba 
i  te  tahi  mau  peresibutero  i  roto  i  te  mau  ekalesia  e  rave 
rahi  ta  raua  i  mataitai  i  to  raua  mau  haerea.  Ohi. 
14:23.  0  te  tahi  mau  peresibutero  atoa  hoi  tei  rotopu  ite 

mau  purutia  i  Ponoto,  e  i  Galatia,  e  i  Kapadokia,  e  i 
Asia,  e  i  Bituniara.  I  Pet.  5:1;  1:1. 

(75.)  Te  mau  Patereareha  ra:  — E  paterearelia  ïa 
Aberanama  ra.  Heb.  7:  4.  Ua  mau  atoa  hoi  te  mau 
tamarii  tamaroa  no  Iakoba  i  taua  toroa  ra.  Ohi.  7:  8-9. 
No  te  mana  a  tana  toroa  ra  ua  haamaitai  atura.  Iakoba  i 
to’na  ra  mau  tamaiti  tino  ahuru  ma  piti  ra,  i  te  faaite  raa 
’tu  ia  ratou  i  te  mau  mea  e  tupu  a  muri  atura.  Genese 
pene  49.  E  patereareha  hoi  ia  Davida  ra.  Ohi.  2:  29. 

(76.)  Te  mau  Episekopo  ra: — Tei  te  amaa  o  te 
ekalesia  i  vai  i  Philipi  na  te  tahi  mau  Episekopora.  Phil. 
1:  1.  Te  faaite  maira  Paulo  e,  e  ohipa  maitai  roa  ïa  te 
ohipa  no  te  episekopo  i  roto  i  te  ekalesia  ra.  1  Tim.  3:1. 
Ia  riro  te  taata  o  tei  mau  i  taua  toroa  ra  ei  taata  haapao 
maitai  e  te  hapa  ore  e  tia’i,  no  te  mea  e  ohipa  popou  tei 
tuuhia  mai  i  roto  i  to’na  ra  rima.  Tito.  1:  7. 

(77.)  Te  mau  Tahu‘a  ra: — 0  Zakaria,te  metua  tane 
no  Ioano  Bapetizo  ra,  e  tahu‘a  ïa  oia  ra.  Luka  1 :  5.  Ua 

ite  a'era  Ioane  pïpï  here  i  roto  i  to’na  mau  orama  ra  e,  ei 
roto  â  hoi  te  tahu'a  i  te  ekalesia  ia  tae  i  te  mahana  hopea 
ra.  Apok.  5:  9-10.  E  riro  hoi  te  feia  tei  noaa  te  tiafaahou 
raa  matamua  ra  ei  tahu'a  na  te  Atua,  e  e  parahi  ai  ratou  i 
nia  i  te  fenua  nei  i  pihae  iho  i  te  Fatu  ra,e  ia  hoê  tausani 
matahiti,  i  te  haapaoraa  i  te  ohipa  o  taua  toroa  ra.  Apok. 
20:  6. 

(78.)  Te  mau  Haapii  ra:— Ua  haapao  ihora  te 
Mesia  i  te  mau  haapii  i  roto  i  te  ekalesia  ra.  Eph.  4:  11. 
Tei  roto  ite  amaa  o  te  ekalesia  i  Anetiohia  e  tau  peropheta 
e  te  orometua,  (oia  hoi  te  haapii)  i  te  mahana  i  faataahia’i 
Paulo  raua  o  Baranaba  no  te  ohipa  i  rotopu  i  te  mau  etene 
ra.  Ohi.  13: 1. 

(79.)  Te  mAu  DiAkono  ra: — Tei  roto  i  te  amaa  o  te 
ekalesia  i  Philipi  na  te  tahi  mau  diakono.  Phil.  1:  1. 
Ia  riro  te  taata  o  tei  noaa  i  te  toroa  diakono  ra  ei  taata 
haapao  maitai  e  tia’i.  1  Tim.  3:  8-13. 

(80.)  TE  MAU  MEA  I  HOROA-NOA-HIA  E  TE 
VARUA  MAITAI  RA: — “I  horoahia  mai  te  parau  paari 
e  te  Varua,  i  te  hoê  ra;  e  i  horoahia  mai  e  taua  Varua  ra 
te  parau  e  noaa’i  te  ite,  i  te  hoê.  Ta  te  tahi  ra,  o  te  faaroo 
ïa,  na  taua  Varua  ra;  ta  te  tahi  ra,  o  te  ite  ïa  i  te  faaora 
ma‘i  na  taua  Varua  ra.  Ta  te  tahi  ra,  o  te  rave  tapao  ïa; 
ta  te  tahi  ra,  o  te  tohu  ïa;  ta  te  tahi  ra,  o  te  ite  varua  ïa; 
ta  te  tahi  ra,  o  te  parau  êê  ïa;  ta  te  tahi  ra,  o  te  faaite 
parau  êê  ïa.”  I  Kor.  12:8-10.  Tei  roto  i  te  ekalesia  ta- 
hito  taua  tnau  mea  i  horoahia  e  te  Varua  Maitai  ra. 

(81.)  Te  Parau  Paari: — Ua  maere  ihora  te  taata  i 
te  paari  a  Iesu  ra,  i  te  parau-noa-raa  e,  No  hea  te  paari  e 
te  ravea  mana  a  teie  nei  taata?  Mat.  13:54-56;  Luka 
2:47.  I  rotopu  oia  ia  ratou  mai  to’na  apiraa  mai  â,  e  aita 
ratou  i  ite  i  te  tumu  i  paariai  oia  ra,  E  parau  paari  mau 

tei  papaihia  e  Mataio,  Mareko,  Luka,  Ioane,  Paulo,  e 
Petero  ma. 

(8*2.)  Te  Ite: — Ua  maere  ihora  hoi  te  taata  i  te  ite 
rahi  o  Petero  raua  o  Ioane,  no  te  mea,  aore  raua  i  haa' 
piihia  e  te  taata  i  roto  i  te  mau  haapiiraa  rarahi  o  taua 
anotau  ra.  Ohip.  4:13.  E  ite  huru  rau  tei  roto  iteienei 
ao.  Te  ite  maitai  nei  te  tahi  i  te  pere  moni  e  te  rave  peu 
faufau  ra;  te  ite  nei  te  tahi  i  te  ohipa  tamai;  tei  te  tahi 
te  ite  i  te  mau  ravea  paari  o  te  haavare  ra;  e  ite  rahi  to 
te  tahi  i  te  mau  ravea  ino  e  pau  ai  te  faufaa  o  te  feia  rii 
ia’na  ra,  e  te  ite  maitai  nei  hoi  te  tahi  i  te  eiâ  i  te  moni  o 
te  mau  ona.  Ua  rau  te  huru  o  te  ite.  E  ite  mau  râ  ta 
Paulo  ia’na  i  haapii  atu  i  te  ekalesia  i  Ephesia  e  rave 
i  te  ohipa  ia  noaa  ia  ratou  te  faufaa,  e  tia  ia  ratou  ia  tau- 
turu  atu  i  te  feia  veve  ra.  E  ite  mau  hoi  ta’na,  ia’na  i 
hahaere  noa  i  te  mau  fenua  e  rave  rahi  ma  te  faaoromai 
maite  i  to’na  ra  mau  pohe,  (2  Kor.  6:4-10,)  i  te  haapiiraa 
’tu  i  te  taata  ’toa  e  imi  i  to  ratou  iho  e  to  vetahi  ê  ra 
maitai  atoa  hoi.  Phil.  2:  4.  1  Kor.  10:  24.  E  ite  mau 

hoi  ta  Petero  ra,  ia’na  i  haapii  atu  i  te  mam  purntia  e 
haaputu  i  te  ite  i  roto  i  to  ratou  aau,  ia  ‘tia  ia  ratou  ia 
haapii  atu  ia  vetahi  ê  i  te  e‘a  e  tae  atu  ai  i  te  mana‘o 
hau,  te  ohipa  popou,  e  te  ora  mure  ore  ra.  1  Pet.  3:  15. 
Te  haapii  noanei  te  Varua  i  te  taata  i  te  mau  ite  maitatai 
atoa  ra.  A  titau  tatou  i  te  ite  i  te  mea  maitai. 

(83.)  Te  Faaroo: — Aita  a  te  taata  ’toa  te  faaroo  ra 
(2  Tesal.  3:  2.)  Te  mana'o  nei  te  taata  faaroo  paruparu 
ra,  eita  e  tia  ia’na  ia  haapee  atu  i  to’na  tarahu  ra.  Te 
faaitoito  maite  râ  te  taata  faaroo,  e  aita  i  maoro  a‘era 
ua  pee  roa  to’na  tarahu  teiaha  e  ua  tiamâ  oia  ra.  Te 
haapii  noa  nei  te  Varua  i  te  taata  i  te  faaroo  mau.  Etia 
i  te  taata  faaroo  ia  rave  i  te  mau  ohipa  maitatai  atoa  ma 

te  puai;  oia  mau  e  tia  te  mau  mea  ’toa  i  te  taata  faaroo. 
No  te  haapiiraa  o  te  Varua  Maitai,  ua  noaa  i  te  tahi  pae  o 
te  feia  tahito  te  faaroo  ueue  ore  ra.  No  te  faaroo  e  te 
ohipa  o  te  mau  pipl  a  te  Mesia  ra,  ua  mata'u  roa  te  ati 
Iuda  oi  riro  te  taata  ’toa  ei  feia  Chirisitiano  ra.  Ohi. 
4:  17-18.  Efeia  faaroo  Setephano  ma.  Ohi.  6:  S.  E  taata 
faaroo  hoi  Baranaba.  No  te  faaroo  ralii  o  te  feia  mo’a  i 
taua  tau  ra  ua  faaoromai  ratou  I  te  mau  hamani-ino  e 
rave  rahi  ra,  ma  te  tamau  maite  i  te  ohipa  a  Iesu  Chiriso 
Tei  rotopu  ia  ratou  te  Varua  Maitai  ra. 

(84.)  Te  Faaora  ma‘i  ra: — Ua  faaora’  tura  Iesu  i 
te  metua  hoovai  o  Petero  ra  i  ta’na  ma‘i,  (Mat.  8:  14-15.) 
e  i  te  feia  ma'ihia  e  rave  rahi  ra.  Mat.  4:  24;  19:  2.  Ua 
na  reira  hoi  to’na  mau  pïpïra.  Mar.  6:13. 

(85.)  Te  Rave  Tapao: — Ua  pee  atura  te  mau  tapao 
i  te  feia  faaroo  i  te  tau  tahito  ra.  Ua  rave  Iesu  i  te  mau 
tapao  ra.  Ua  rave  atoa  hoi  te  tino  ahuru  ma  piti  i  te 
mau  tapao  e  rave  rahi  ra.  Ohi.  2:43;  5:12.  Ua  na  reira 
hoi  Paulo  raua  o  Baranaba  ra.  Ohi.  14:8. 

(86.)  Te  Tohu: — Tei  roto  i  te  ekalesia  o  te  Mesia  te 
mana  o  te  tohu.  Ua  tohu  atura  Ioane  Bapetizo,  te  mau 
aposetolo,  o  Paulo,  e  o  Petero  ma.  Ua  faaitemaira  Ioane 
pïpï  here  i  te  mau  mea  e  rave  rahi  e  tupu  a  muri  atura, 
tei  papaihia  i  roto  i  te  Apokalupo  ra.  Ua  tohu  ihorahoi 
te  feia  e  rave  rahi  o  tei  farii  maii  te  evanelia  ra.  Ohi.  19:6. 

(87.)  Te  Ite  varua: — Ua  ite  a'era  Paulo  i  te  huru 
o  te  varua  i  roto  i  taua  tahutahu  ra  o  Bara-Iesu.  Ohi. 
13:  9-10.  Ua  itea-noa-hia  hoi  te  huru  o  Anania  raua  o 
Saphira  ia  Petero  ra,  o  raua  i  huna  i  t'e  tahi  paeo  te  moni 
hoo  ra,  (Ohi.  5:  1-3)  e  ua  ite  a‘era  Iesu  i  te  huru  o  teaau, 
oia  hoi  te  huru  o  te  varua,  o  te  feia’toa  i  haere  mai  i  mua 
i  ta’na  aro  ra.  Ioa.  2:  25;  6:  64. 

(88.)  Te  Parau  êê  ra; — Teie  hoi  te  tahi  tapao  i 
pee  i  te  feia  faaroo  i  roto  ite  ekalesia  tahito  ra.  Ua  parau  te^0i 
atura  te  mau  aposetolo  i  te  parau  êê,  oia  hoi  no  te  mana  o  p 
te  Varua  Maitai,  ua  faaite  atura  ratou  i  te  evanelia  na 
roto  ite  hoê  reo  i  tei  ore  i  itehia  e  ratou  ra,  (Ohi.  2;  4)  e( 
ua  na  reira  hoi  te  feia  e  rave  rahi  ra  tei  farii  i  ta  ratou 
parau  mai  te  haapao  maite  i  te  mau  ture  o  te  evanelia  ra. 
Ohi.  19:  6.  No  te  mea,  tei  rotopu  i  te  feia  mo‘a  te  parau  nej 
êê  ra,  e  tia  ïa  ia  tatou  ia  mana‘o  noa  e,  tei  rotopu  hoi  ia 
ratou  te  faaite  parau  êê,  oia  hoi  te  mana  e  tatara  i  te  \ 
parau  i  parauhia  mai  i  roto  i  te  reo  ê,  ia  ite  te  taa’toa  i  te 
auraa.  Te  haapaii  maira  Paulo  e,  o  te  reira  ïa  te  hoê  o  te 
mau  mea  e  horoa-noa-hia  mai  e  te  Varua  ra. 

(89.)  E  teie  nei,  ua  itea-papu-roa-hia  e,  tei  roto  i  te 
ekalesia  tahito  ra  teie  nei  mau  mea  i  horoa-noa-hia  mai  e 
te  Varua  ra;  e  eaha  ïa  e  ore  ai  i  teie  nei  tau  hopea  nei‘: 

E  mea  maitai  anei  ia  tatou  ia  mana‘o  noa,  e  no  te  tao 
tahito  ana‘e  teie  nei  mau  mea  horoa  i  parauhia  maira,  t 
eiaha  no  teie  nei  e  te  mau  tau  atoa  ra?  Eiaha  tatou  e  mana‘c 
i  te  reira  oi  riro  tatou  ei  hohoa  paieti,  i  te  huna  raa  i  t( 
puai  e  te  mana  o  te  paieti  mau  ra.  2  Tim.  3:  5.  Hoê  i 
ïa  te  ohipa  o  te  Varua  i  teie  nei  e  i  te  tau  tahito  ra.  E  nc 
reira  a  haapao  tatou  i  ta  Paulo  i  parau  maira,  (I  Kor.  14 
12.)  A  titau  hua  i  teie  nei  mau  mea  horoa  no  te  Varua  ra 
ia  riro  tatouatoa  ei  feia  paari,  ei  feia  ite  e  te  maramaraqja 
ei  feia  mana  i  rotopu  i  te  taata  nei,  i  te  tamai  raa’  tu  i  t< 
ino  e  te  mau  hinaaro  tia  ore  ra,  e  i  te  faatupu  raa  i  t< 
mea  maitatai,  tei  faaoaoa  noa’tu  i  te  aau  o  te  taata,  te 
haamaramarama'  tu  ia  ratou,  e  tei  faariro  noa  hoi  i  t< 
feia  rave  ohipa  au  ore  ra  ei  feia  parau-tia  ra 

(90.)  Ua  parauhia  maira  taua  Varua  Maitai  i  t 
feia  aau  tatarahapa  taatoa  ra.  Ua  na  ô  maira  Petero 

I  ;e  tiaa  rabi  i  tairuruhia  i  Ierusalema  i  te  mahana  Pene- 

II  ekote  ra;  “No  outou  hoi  tei  parauhia  maira,  (te  Varua 
0  Vlaitai)  e  no  to  outou  tamarii,  e  no  te  feia  atoa  hoi  i  te 
aiteaê  ra,  ta  te  Fatu  ta  to  tatou  Atua  e  parau  atu.” 
e3hi.  2:39.  Eore  te  Atua  e  haapao  i  te  huru  o  te  taata. 

11  Hoê  â  ïa  te  mau  ona,  e  tei  veve,  te  titi  e  tei  tiamâ,  te  feia 
la’  Farane,  to  Beritane,  to  Amerika,  te  feia  tahito  e  to  teie 
aiei  tau,  i  mua  i  ta’na  aro  ra. 

(91.)  Te  taata  o  tei  faaroo  ia’na,  e  tei  tatarahapa 
V  to’na  mau  mana(o  ino,  e  tei  bapetizohia,  ia  matara 
^a’na  mau  hara  ra,  e  horoa  mai  te  Atua  i  te  Varua  Maitai 
tea’na  ra.  Ohi.  2:  38.  Na  Taua  Varua  e  faatupu  i  te  ite, 
te  paarij  te  faaroo,  te  mana  faaora  mah  e  te  rave  tapao,  te 
tetohu,  te  ite  varua,  te  parau  eê,  e  te  tatara  i  te  parau  êê,  te 
ehinaaro,  te  oaoa,  te  hau,  te  faaoromai,te  mâru,  te  maitai 
•ei'te  mamahu,  te  hitahita  ore,  e  te  mau  mea  popou  atoa  no 
iaui5  mai  i  te  Tumu  o  te  Maitai  ra. 


(92.)  Mai  te  mea  ra  e,  tei  roto  i  te  rima  o  te  hoe 
taata  ite  te  mau  mauhaa  rave  ohipa  o  te  taniuta  ra,  e  mana 
rahi  ta’^a.  E  tia  ia’na  ia  tapu  i  te  mau  raau  rarahi,  e 
aeê  oioi  ia  ratou  ra,  ia  au  maitai  i  to’na  iho  hinaaro. 
Emea  ohie  ia’na  ia  hamani  i  te  mau  iri  rairai  e  te  aano, 
te  mea  meumeu  e  te  pirihau,  te  mea  roa  e  te  mea  poto, 
ia  manina  maitai,  e  ia  titiaifaro  ra.  Etia  ia’na  ia  tapu 
ianoa  i  te  mau  raau  e  au  i  te  faito  i  mana‘o-atea-noa-hia  e 
teana,  e  hahu  ia  ratou  ia  moremore  maitai,  e  e  tuaati  tia  ia 
teratou  ra  ia  riro  ei  fare  nehenehe  e  te  faahia-hia  ia  hi‘o 
ra.  Etia  ia’na  ia  hamani  i  te  mau  iri  parahiraa,  te  iri 
amuraa  maa,  te  roi  te  afata,  te  vai  raa  ahu,  te  iri  horoi 
raa  pape,  e  vairaa  maa,  te  vai  raa  buta,  e  te  mau  ohipa 
rii  nehenehe  e  te  au  maitai  e  rave  rahi,  e  tuu  i  roto  i 


10  taua  fare  ra. 

(93.)  E  tia  ia’na  ia  faatia  i  te  mau  e'aturu,  ia 
tuaatiiiia  na  pae  o  te  mau  anavai  te  mau  taheraa  pape, 
e  te  mau  valii  poopoo  ra,  ia  tia  i  te  mau  taata  e  hahaere 
noa,  e  e  faahoro  noa  i  to  ratou  mau  pereoo  ma  te  peapea 
ore,  e  ia  ore  ratou  e  ta  ratou  tao'a  ia  rari  i  te  pape  ra.  E 
tia  ia’na  ia  liamani  i  te  mau  pahi  tetere  noa 
i  te  mau  fenua  êê,  a  hopoi  atu  ai  i  to’na  t.ao‘a,  mai  te 
pufaa,  te  pârau,  te  taofe,  te  vavai  etc.,  i  te  fenua  roa,  e 
taui  noa’tu,  a  rave  mai  ai  i  te  faraoa,  te  puaatoro,  te  ahu 
te  mau  buta,  e  te  mau  mea’toa  ta’na  e  hinaaro  no  rotc 
mai  i  te  fare  tao‘a  o  te  mau  ona  ra. 

(94.)  Mai  te  mea  râ  e,  aita  ana  te  êê,  te  hahu,  U 
tuea,  te  mau  toi,  e  te  mau  mauhaa  rave  ohipa  a  t( 
tamuta,  noa’tu  te  rahi  o  ta’na  ite,  e  maoro  roa’i  oia  i  t( 
hamani  raa  i  te  hoê  vaa  iti,  te  hoê  iri  pio  e  te  taratara,  t< 
hoê  parahi  raa  paruparu,  e  aore  râ,  i  te  hoê  fare  ino  ra 
E  mea  faufaa  rahi  roa  ïa  te  mau  mauhaa  rave  ohipa 
te  taata  nei.  E  taionohia,  e  taihituhia,  e  e  taiahuruhij 
noa’tu  hoi  te  rahi  o  te  ohipa  o  te  taata  maua  e  te  ho< 
taata  ite,  tei  ia’na  te  mau  mauhaa  rave  ohipa  maitatai  re 
Ua  riro  te  taata  o  tei  noaa  te  Varua  Maitai  ei  mauha 
rave  ohipa  maitai  i  roto  i  te  rima  o  te  Atua. 

(95.)  E  tauturu  mai  te  Varua  Maitai  i  te  taata 
to’na  imiraa  i  te  ite  i  te  mau  ohipa  popou  mai  te  tamuh 
te  tupai  auri,  te  tarae  ofai,  te  raraa  ahu,  te  taote,  1 
hamani  i  te  mea  auro,  te  mea  ario,  te  mea  veo,  te  mc 
faira,  e  te  mau  ohipa  paari  atoa  ra,  ei  faatupu  raa  i  i  j 
parau-tia,  ei  faaneheneheraa  i  te  parahiraa  o  te  taata  nei, 
ei  tauturu  hoi  i  te  faaineine  raa  i  te  varua  taata  no  te  oi 
mure  ore  ra.  (Exodo  31:1-11;  1  Kor.  12:8;  Roma  8:28 
E  faatupu  hoi  te  Varua  Maitai  i  te  aroha,  te  haehaa, 
itoito,  e  te  mau  mea  e  rave  rahi  â  i  roto  i  te  aau, 

a  faaineine  raa  i  te  varua  taata  e  parahi  i  roto  i  te  basileia 
ô>  o  te  ao  ra.  E  mauhaa  rave  ohipa  pohe  to  te  tamuta.  E 
e  mauhaa  rave  ohipa  ora  râ  te  taata  i  faauruhia  e  te  Varua 
a  Maitai. 

(96.)  E  hamani  te  taata  tei  ia’na  te  mau  mauhaa 
,a  rave  ohipa  i  te  mau  pahi,  te  mau  pereoo,  te  mau  e'aturu, 
te  te  mau  fare,  e  te  mau  ohipa  rii  nehenehe  i  roto  ra,  ia 
e  maitai  to’na  tinoe  to’na  varua  iroto  i  teie  neiao.  E  hamani 
l]  noa  te  taata  haehaa,  tei  ia’na  te  Varua  Maitai  ra,  i  te 
topahi  tahuti  ori,  oia  hoi  e  haaputu  oia  i  te  ite  i  te  Atuae 
to’na  evanelia  i  roto  i  to’na  aau,  o  tei  faanee  noa'tu  ia’na 
te  i  roto  i  te  tipaeraa  o  te  ao.  Ioa.  17:3.  E  hamani  hoi  oia 
i  te  e'aturu  aroha,  oia  hoi  e  faatupu  oia  i  te  aroha  i  roto 
t(|  i  te  aau,  o  te  mea  ïa  e  faaora  ia  na  i  te  vahi  poopao  o  te 
t(!  taiata  e  te  peu  faufau  ra,  e  i  te  pape  pue  hoi,  oia  te  riri 
a  noa.  Na  taua  e‘aturu  arolia,  e  haere  oia  na  nia  i  te 
1  anavai  o  te  haavare  e  te  hamani-ino,  e  e  ore  to’na  ahu  e 
ia  rari  i  te  vari  o  te  ohipa  hopoi  parau  e  te  faaino  ia  vetahi 
0e  ê  ra.  E  ore  te  taata  tei  ia’na  te  Varua  Maitai  e  rave  i 
taua  mau  huru  ohipa  ra. 

ai  aE  faaoromai  raa  roa  to  te  aroha,  e  te  hamani 
maitai;  e  ore  te  aroha  e  feii:  e  ore  te  aroha  e  faarahi,  e 
i  ore  hoi  e  faaahaaha.  Eita  e  rave  i  te  mea  au  ore,  eita  e 
ta*  imi  i  te  maitai  no’na  iho,  eita  e  riri  vave,  eita  e  mana‘o 
t  ino  ia  vetahi  ê;  eita  e  oaoa  i  te  parau-tia  ore,  e  oaoa  râ  i  te 
le  parau  mau.”  1  Kor.  13:4-7. 

t  (97.)  E  patu  atoa  hoi  oia  i  to’na  fare,  oia  hoi  te 
i,  haapao  maitai,  i  nia  i  te  tia  raa  o  te  parau-tia. 

)i|  na  taua  fare  e  paruru  ia’na  i  te  ua  o  te  mata  riri  o 
8  te  Atua  ,te  mata‘i  u‘ana  o  to’na  parau  faahapa  ra,  e  te 
veavea  o  te  pohe  mure  ore.  Eita  oia  e  roohia  mai  e 
,  teie  nei  mau  mea  riaria,  no  te  mea  o  te  haapao  maitai 

to7na  fare,  e  ua  patuhia  i  nia  i  te  parau  tia  ra.  Mai  t€ 
tamuta  e  patu  te  ofaii  nia  iho  i  te  ofai,teraauiniaihoini 
te  raau,  e  na  reira  hoi  te  taata  i  faauruhia  e  te  Varua 
Maitai;  E  patu  oia  i  te  haapao  maitai  i  nia  iho  i  te  haapac;  m 
maitai,  teohipa  aroha  i  nia  iho  i  te  ohipa  aroha,  t- 
faaoro  mai  i  nia  iho  i  te  faaoromai;  e  e  na  reira  oia  ma  te| 
tuutuu  ore  i  te  mau  mea’toa  e  faatupuhia  e  te  Varua  ra 
e  tae  noa’tu  i  te  tau  e  taea  te  faito  i  te  1  o  te  Mesia  i  tep 
rahi  ra.  Teie  te  pahi,  te  e‘aturu,  e  te  fare  o  te  ra‘i  ra  e 
hamanihia  e  te  taata  haehaa,  tei  ia’na  te  Varua  Maitai 
ia  Maitai  to’na  tino  e  to’na  varua  i  roto  i  teie  nei  ao,  e  i 
roto  hoi  i  te  ao  a  muri  atu.  E  tia  ia’na  ia  himine  i  tc 
reo  haamaitoi,  tei  no  ô  maira  e, 

“E  aha  vau  e  oto  ai? 

Tei  te  ra‘i  to’u, 

Ino  noa  i  teie  nei, 

Tei  te  ra‘i  to’u. 

E  e  tia  mau  â  vau, 

I  to’na  ra  rima  atau, 

Tei  te  ra‘i  to’u  fare  mau,- 

Tei  te  rahto’u.” 

(98.)  TE  BASILETA  I  FAAAUHTA  I  NIA  I  TE 
TINO  TAATA.  Ua  parau-noa-hia  te  ekalesia  o  Iesui 
Mesia  ra  te  tino  o  te  Fatu  ra.  1  Kor.  12:27;  Roma  12:5 
Kol,  1:24;  Eph.  4:12;  5:23.  E  ere  te  tino  nei  (oia  hoi  tc 
ekalesia)  te  melo  hoê,  e  rave  rahi  râ.  1  Kor.  12:14 
12:20.  Te  feia  faaroo  aau  tatarahapa  i  bapetizohia  i  t(  e 
pape  e  i  te  Varua  e  te  tavini  a  te  Fatu,  tei  ia’na  te  mam  1 
o  te  autahu‘araa  a  te  Atua,  e  melo  ana‘e  ïa  ratou  no  taui 
tino  ra;  oia  mau  e  tamarii  ana‘e  i'a  ratou  no  te  basileii 
ra.  Ioa.  3:5;  1  Kor.  12:13;  12:27;  Eph.  5:30;  Romi 
12:5. 

tel  (99.)  E  ohipa  ê  to  te  avae  i  to  te  rima;  e  mea  ê  te 
ia  3hipa  o  te  mata  i  to  te  tari‘a;  e  ere  hoi  te  toroa  o  te  upoo 
la  ?  to  te  tua  e  huru  hoê;  e  mea  huru  ê  ïa  te  ohipa  o  te 
aomahaahaa  i  to  te  mafatu,  te  iyi  i  to  te  iri,  e  te  opu  i  to  te 
tnnau  uaua  ra,  etc.  E  na  reira  hoi  i  te  mau  melo  o  te 
kalesia  o  Iesu  Mesia;  E  ohipa  ê  to  te  tahi  i  to 
te  tahi.  Te  tohu  nei  te  tahi  melo  e  na  te 
tahi  e  faaora  i  te  feia  ma‘i.  E  tetere  noa  te 
tahi  i  te  haapii  haere  raa’tu  i  te  evanelia,  e  e  tiai  maite 
te  tahi  i  te  tahi  amaa  o  te  ekalesia.  E  parau  te  tahi  i  te 
parau  paari,  e  noaa  i  te  tahi  te  ite,  e  na  te  tahi  e  rave  i  te 
tetapao,  e  parau  i  te  parau  êê,  e  e  rave  i  te  mau  ohipa 
popou  mai  tei  ravehia  e  te  feia  faaroo  rahi  i  te  tau  tahito 


ra. 


rE: 

!:5; 


ii 

ite 

i.na 

la 

eia. 

ma 


aMai  ia  tatou  hoi  e  rave  rahi  i  te  melo  i  te  tino  hoê 
nei,  e  ere  râ  e,  hoê  â  toroa  to  taua  mau  melo  nei;v  *  *  * 
*********  “Ee  toraa  êê  ana‘e  to  tatou,  e  au  i 
te  maiti  i  horoahia  mai  ia  tatou  nei,  e  tohu  ra,  e  tohu 
tatou  i  tei  au  i  te  huru  o  te  faaroo  ra;”  Roma.  12:4-8. 

(100.)  Ua  tuu  a  tura  te  Atua  i  te  mau  melo  i  roto  i 
te  tino  taata  nei,  e  ua  faataa  ihora  hoi  oia  i  to  ratou  mau 
toroa,  e  to  ratou  mau  ohipa  ra;  te  mata  ei  hi'oraa,  te  tari‘a 
ei  faaroo  raa,  te  avae  ei  haere  raa,  te  mau  uaua  ei  taamu 
raa  i  te  i‘o  i  nia  iho  i  te  mau  ivi,  te  mafatu  ei  pamu  raa  i 
te  toto  i  te  mau  vahi  atoa  o  te  tino  ra,  etc.  etc.,  e  na  reira 
hoi  e  ati  noane  te  mau  melo  atoa  ra.  Aita  te  hoê  melo  i 
ere  i  te  ohipa.  Eaha  to  ratou  atoa  ra,  mai  te  mau  melo 
rarahi  e  tae  noa’tu  i  te  mau  melo  iti  haihai  roa  i  roto  i  te 
toto,  o  tei  ore  e  iteahia  e  te  mata,  maori  râ  e,  na  roto  i  te 
mikorosope  (e  hïo  faarahi  te  auraa).  Mai  te  mea  ra  e,  ua 
tapu-ê-hia  te  hoê  melo  ua  riro  ïa  te  tino  nei  ei  tino  paru- 
paru. 

(101).  Hoê  â  ïa  te  ekalesia  o  Iesu  Mesia  ra.  Ua 
faa  toroahia  te  mau  melo  ra,  e  ua  haapaohia  te  tahi  mau 
ohipa  no  ratou  atoa  ra  e  ati  noa’‘e.  Na  te  tahi,  o  tei  riro 
ei  peropheta  ra,  e  tohu  ei  faa  ara  raa  ’tu  i  te,  taata,  e  ia 
faatupuhia  te  tiai,  te  tiaturi,  e  te  ito  ito  i  roto  i  te  aau  o  te 
mau  melo  atoa  o  te  ekalesia  ra.  Ua  faatoroahia  te  tahi 
ei  Aposetolo,  te  tahi  ei  hitu  ahuru,  te  tahi  ei  tahufa,  te 
tahi  ei  peresibutero,  ei  patereareha,  ei  episekopo,  etc.,  ete. 
Ua  horoahia  maira  te  mana  i  te  tahi  e  faaora  i  te  feia 
ma‘i,  e  na  te  tahi  e  rave  i  te  tapao,  e  e  parau  te  tahi  i  te 
parau  êê.  No  te  faaroo  rahi  o  te  tahi  e  ravehia  te  mau 


semeio,  e  parau  te  tahi  i  te  parau  paari,  e  e  faaihia  te  aau 


o  te  tahi  i  te  ite  ra.  Ua  horoahia  maira  teie  nei  mau 
toroa  e  teie  nei  mau  mana  i  te  mau  melo,  ia  tupu  i  te 
maitai  te  ekalesia  taatoa  ra.  Eph.  4:12. 

(102).  Mai  te  mea  ra  e,  ua  roaa  i  te  tahi  taata  te 
hoê  o  teie  nei  mau  mea  hoxoa  o  te  Varua  Maitai,  e  aore 


râ,  te  hoê  toroa,  e  ua  haapao  maite  oia  i  te  reira  ma  te 
aau  haehaa  e  te  viivii  ore,  i  te  raveraa  i  te  mau  ohipa 
maitatai  i  taua  mana  mo‘a  i  horoahia  mai  ia’na  ra,  e 
horoahia  maira  te  hoê  toroa  rahi  a(e,  e  e  noaa  ia?na  e  piti: 
e  toru,  e  rahi  noa’  tu  â  o  te  mau  mea  horoa  o  te  Varua 
Maitai  ra,  mai  te  ite,  te  paari,  te  tohu,  te  aroha,  te  mana 
faaora  mah,  te  ite  varua,  e  te  faaoromai,  etc. 

(103.)  Te  liinaaro  nei  te  Mesia  ia  tae  atu  te  taata 
?toa  i  to’na  i,  oia  hoi  ia  noaa  i  te  hoê  taata  te  mau  mang 
’toa  mai  tei  roaa  ia'na  ihora,  (Mat.  28:18),  e  ia  noaa  ’to£ 
hoi  ia?na  te  mau  mea  horoa  Toa  o  te  Varua  ra,  eiaha  ei 
toea.  Eia  na  reira  hoi  te  taata  paatoa  e  hope  roa^e, 
Phil.  2:5-6;  Kol.  2:9:  Eph.  3:18-19;  1  Kor.  12:13.  A 
hPo  hoi  i  te  parabole  o  te  mau  taleni.  Mat.  25:14-39.  0 
te  taleni  auro  nei?  e  moni  rahi  ïa  ati  Iuda;  e  au  ïa  i  e  pit 

ahuru  ma  hitu  tausani  e  toru  hanere  e  hitu  ahuru  ma  pae 
dala.  ($27,375.00.)  Ua  faaau  atura  Iesu  i  te  tao‘a  o  te 
ra‘i,  oia  hoi  te  mana  mo‘a  o  te  Atua  i  faataahia  no  te 
mau  toroa  o  te  basileia,  e  te  mau  mea  horoa  o  te  Varua 
Maitai,  i  nia  i  te  taleni.  Te  taata  o  tei,  haapao  maitai, 
e  faarahihia  ïa  i  ta’na,  e  ia  rahi  noa’‘e.  Te  taata  râ  o  tei 
ore  i  haapao  maitai,  e  ravea-e-hia  i  ta’na,  e  ia  ere  roa  oia 
ra. 

(104).  Mai  te  tino  taata  nei  e  riro  ei  mea  paruparu 
ia  tapu-e  hia  te  hoê  melo,  mai  te  rima,  te  avae,  e  te  tari‘a 
ra,  e  riro  hoi  te  ekalesia  ei  mea  paruparu,  mai  te  mea  ua 
tapu-e-hia  to’na  mau  melo  e  ua  faaorehia  te  mau  ohipa 
mana  o  te  Varua  Maitai  ra.  Te  na  ô  mai  nei  Paulo  e, 
“Ia  parau  hoi  te  avae  e,  e  ere  au  i  to  te  tino,  no  te  mea  e 
ere  au  i  te  rima;  e  ere  mau  anei  oia  i  to  te  tino  i  reira  ï” 

1  Kor.  12:15.  Teie  te  pahono  raa  e  au  ai,  no  te  tino  mau 
i'a  te  avae  ra.  Ia  parau  hoi  te  diakono  e,  E  ere  au  i  to  te 
ekalesia,  no  te  mea  e  ere  au  i  te  aposetolo;  e  ere  mau  anei 
oia  i  to  te  ekalesia  i  reira.  Teie  te  pahono  raa  e  au  ai, 
No  te  ekalesia  mau  ïa  te  diakano  ra. 

(105.)  “Ia  parau  hoi  te  tarPa  e,  E  ere  au  i  to  te  tino, 
no  te  mea  e  ere  au  i  te  mata;  e  ere  mau  anei  oia  i  to  te 
tino  i  reira?”  1  Kor.  12:16.  No  te  tino  mau  ïa  te  tari‘a. 

I  a  parau  hoi  te  peropheta  e,  E  ere  au  i  to  te  ekalesia,  no 
te  mea  e  ere  au  i  te  episekopo;  e  ere  mau  anei  oia  i  to  te 
ekalesia  i  reira?  Teie  te  pahono  tia  ra  e,  No  te  ekalesia 
mau  ïa  te  peropheta  ra.  E  mata  ana‘e  a^ei  te  tino?  Aita. 
Te  na  ô  faahou  mai  nei  Paulo  e,  “Ahiri  e  mata  ana‘e  te 
tino  atoa  nei,  eaha  ihora  te  faaroo  raa?”  1  Kor.  12:17. 
Tera  te  pahono  raa,  aore  to  te  tino  e  faaroo  raa  i  reira? 

E  peresibutero  ana‘e  anei  te  ekalesia  ra?  Aita  roa  ’tu. 
Ahiri  e  peresibutero  ana‘e  te  ekalesia,  o  vai  ïa  e  rave  i  te 

ohipa  o  te  aposetolo  e  te  diakono  ra?  E  tari‘a  anace  anei 
tetino  ra?  Aita.  Te  na  ô  mai  nei  te  aposetolo  e,  “Ahiri 
hoi  e  faaroo  raa  anafe  te  tino  nei,  eaha  ihora  te  ho‘i  raa?” 

I  Kor.  12:17.  Tera  te  pahono  raa,  Aita  e  ho‘i  raa;  ua 
paruparu  te  tino;  ua  ere  te  tino  i  te  hoê  ohipa  faufaa  rahi. 
Ia  ere  te  tino  i  te  ihu,  eaha  ra  te  ravea  e  ite  ai  te  taata  e 
e  mea  api  anei  te  i‘a,  e  ua  piropiro  anei? 

(106).  E  episekopo  ana‘e  anei  te  ekalesia?  Eiahaïa. 
Ahiri  e  episekopo  ana‘e  te  ekalesia,  eaha  te  ravea  e  ite  ai 
te  taata  i  te  parau  api  no  te  ra‘i  mai,  e  te  mau  parau  aro 
o  te  Atua  ra?  Aita  e  ravea,  no  te  mea  aore  e  peropheta  i 
roto  i  te  ekalesia  e  farii  mai  i  te  narau  i  heheuhia  maira. 
Te  na  ô  nei  te  peropheta  Amosa  e,  “Aita  a  te  Fatu  ra  a 
Iehova  e  peu  i  rave,  maori  râ  ia  faaite  i  ta’na  parau  i  moe 
i  ta’na  ra  mau  tavini  i  te  mau  peropheta.”  Amosa  3:7. 
Ahiri  aita  e  peropheta  i  roto  i  te  ekalesia  i  muri  iti  a‘e  i 
te  tau  o  te  Mesia,  ua  ere  tatou  i  te  mau  tohu  atoa  no 
Paulo,  no  Petero,  e  i  te  buka  Apokalupo.  Ua  i  roa  taua 
buka  i  te  tohu.  Ahiri  aita  e  peropheta  i  roto  i  te  ekalesia 
i  teie  nei,  ua  ere  roa  hoi  tatou  i  te  mau  parau.  api  no  te 
ra‘i  mai  tei  au  i  te  huru  o  te  taata  nei  i  teie  nei  tau,  oia 
hoi  te  tau  huru  ê  roa  i  te  mau  tau  atoa  ra. 

“E  peropheta  ana‘e  anei  te  ekalesia?  ehaapii  ana‘e 
anei?  e  rave  tapao  ana‘e  anei?  ua  ite  paatoa  anei  i  te 
faaora  ma‘i?  e  parau  paatoa  anei  i  te  parau  êê?  e  faaite 
paatoa  anei  i  te  parau  êê?”  1  Kor.  29-30.  Eialia  roa  ïa- 
E  peropheta  râ  te  tahi;  e  toroa  aposetolo  ta  te  tahi;  ua 
noaa  i  te  tahi  te  toroa  haapii;  e  ua  opere  noa  te  Varua 
Maitai  i  ta’na  mau  mea  popou  i  te  feia  faaroo  e  te  haapao 
maitai  ra.  Te  hinaaro  nei  te  Fatu  ia  roaa  i  te  taata’toa 
teie  nei  mau  mea  ’toa  e  hope  roane;  oia  hoi  ia  taea  te 
faito  o  to’na  i  e  te  taata  paatoa  ra;  ia  riro  ratou  atoa  ei 

hoê,  mai  te  Metua  e  te  Tamaiti  hoê  nei  Eiaha  hoê  tino: 
hoê  râ  faito  i  te  mau  mea  maitatia  atoa  ra. 

(107) .  Mai  te  mea  ra  e,  aore  teie  nei  mau  mea  i 
noaa  i  te  feia  ekalesia,  o  te  hara  e  te  faaroo  ore  o  te  mau 
melo  te  tumu  i  ore  i  horoahia  maira.  Ua  ravehia  e  ratou 
te  mau  mea  o  tei  faariri  i  te  Varua,  Maitai.  Eph.  4:30-31. 
Eiaha  tatou  e  manafo  noa  e,  e  ore  teie  nei  mau  mea  e 
horoahia  mai  i  te  taata  i  teie  nei  tau  liopea.  Te  na  ô  mai 
nei  Paulo  i  roto  i  to’na  faaau  raa  i  te  ekalesia  i  nia  i  te 
tino  taata,  “E  ore  hoi  te  mata  e  tia  ia  parau  i  te  rima  e, 
Ore  noa’tu  â  oe  ia’u  nei;  e  te  upoo  hoi  ia  parau  i  te  avae 
e,  Ore  noa’  tu  â  orua  ia’u  nei.”  I  Kor.  12:21.  E  ore  te 
aposetolo  e  tia  ia  parau  atu  i  te  diakono  e,  ore  noa  ’tu  â 
oe  ia’u  nei.  Ia  tauturu  râ  ratou,  e  te  mau  melo  atoa,  te 
tahi  i  te  tahi  e  tia’i. 

(108) .  Mai  te  rima  i  tauturu  i  te  opu  i  te  tuu  raa’tu 
i  te  maa  i  roto  i  te  vaha,  ia  maitai  te  tino  taatoa,  e  na 
reira  ’toa  hoi  te  mau  melo  o  te  ekalesia.  E  tauturu  te 
diakono  i  te  haapii,  te  haapii  i  te  tahu'a,  te  tahu‘a  i  te 
peresibutero,  te  peresibutero  i  te  aposetolo  ra.  E  haapii 
atu  hoi  te  aposetolo  i  te  peresibutero,  te  episekopo,  te 
tahu‘a,  te  haapii,  te  diakono,  e  te  taata  ’toa  i  te  haapao 
raa  maitatai,  e  te  mau  ohipa  e  au  ia  ratou  ia  rave  ra;  e 
na  ratou  e  te  mau  melo  atoa  e  faaitoito  ia  ratou  iho,  te 
tahi  i  te  tahi,  e  e  tauturu  atu  hoi  i  te  mau  melo  paruparu 
atoa  ra.  E  faaamu  atu  ratou  i  te  feia  veve,  e  poihere  atu 
i  te  mau  taata  ruau,  e  faaora  ’tu  i  tei  roohia  mai  e  te  ati, 
e  a‘o  atu  i  te  feia  i  hi‘a  i  roto  i  te  hara,  ma  te  mâru,  ei 
aratai  faahou  ia  ratou  i  roto  i  te  haapao  maitai,  e  aroha 
’tu,  e  e  hamani  maitai  atu  i  te  taata  ’toa  ra. 

(109).  Eiaha  tatou  e  mana‘o  e,  ua  faaorehia  te  mau 
aposetolo,  te  mau  peropheta,  e  te  mau  mea  horoa  o  te 

Varua  Maitai,  mai  te  faaora  ma‘i,  te  tohu,  te  rave  tapao,  te 
ite  varua,  te  parau  êê,  etc.,  i  roto  i  te  ekalesia  o  Iesu 
Mesia,  no  te  mea. 

1°.  Ua  tuuhia  ratou  i  roto  i  te  ekalesia  e  te  Atua.  I 
Kor.  12:28;  Eph.  4:11. 

2°.  Aita  i  oti  to  ratou  ohipa  i  roto  i  teie  nei  ao. 

3°.  Aita  te  taata  ’toa  i  au  i  te  ohipa  ra  ei  orometua 
i  teie  nei.  Te  vai  noa  nei  â  te  feia  ravc  peu  ino  e  rave 
rahi  ra.  Eph.  4:12. 

4°.  Aita  te  taata  ’toa  i  riro  ei  feia  paari  i  teie  nei. 
Eph.  4:13. 

5°.  Aita  hoi  te  taata  ’toa  i  amuihia  i  roto  i  te  faaroo 
hoê,  e  i  te  ite  hoê  ia  lesu  Mesia  ra  i  teie  nei.  Eph.  4:13. 

6°.  Aita  ’tura  te  feia  cherisitiano  i  tae  atu  i  te  faito 
i  te  i  o  te  Mesia  i  te  rahi  ra,  a  tae  ai  hoi  i  te  feia  rave 
hara,  e  to  teie  nei  ao  atoa  ra.  Eph.  4:13. 

(110,)  E  teie  nei,  e  hoa  here  e,  o  oe  o  te  taio  nei  i 
teie  nei  parau  iti,  eaha  te  huru  o  to  oe  aau?  Te  hiaai 
puai  anei  oe  i  te  parau  mau?  Ia  ore  ra,  a  faatupu  oioi 
i  taua  hiaai  ra.  E  ore  roa  teie  nei  mau  mea  popou,  teie 
tao‘a  tahuti  ore,  teie  nei  mau  mea  faahiahia  o  te  ra‘i  e  roaa 
i  te  taata  viivii,  o  tei  feruri  i  te  mana‘o  ino,  e  tei  faatia 
noa  i  to?na  mau  hinaaro  tia  ore  ra. 

Te  parahi  anei  oe  mai  te  imi  raa  ore  i  te  parau  tia? 
Te  rave  anei  oe  i  te  mau  mea  tei  faariri  i  te  Varua  Maitai? 
Te  inu  hua  anei  oe  i  te  ava,  te  mea  tei  haaviivii  i  to  oe 
na  tino  ra?  Te  pupuhi  anei  oe  i  te  avaava,  te  mea  tei 
faatupu  i  te  taero  i  roto  i  te  toto?  Te  rave  anei  oe  i  te 
mau  peu  faufau  tei  faatupu  oioi  i  te  paruparu  i  roto  i  te 
tino,  e  tei  haapouri  i  te  mana‘o?  Te  hoo  mai  tarahu  noa 
anei  oe  i  te  tao‘a  no  vetahi  ê,  e  aore  i  haapee  noa  ?tu  i 
taua  tarahu  ra?  Te  faaino  anei  oe  ia  vetahi  ê  ra?  Ua 


etaeta  anei  to  oe  mana‘o?  Ua  riri  vave  anei  oe  i  to  oe 
mau  fetii,  e  i  to  oe  na  mau  hoa,  e  aore  ra  e,  i  te  hoê  atu  â 
mau  taata?  Te  parau  anei  oe  i  te  parau  mau  ore?  Mai 
te  mea  ra  e,  ua  na  reira  oe,  a  tatarahapa  i  teie  nei  a 
faarue  atu  ai  i  taua  mau  ohipa  ra,  a  faatupu  hoi  i  te 
mâru,  te  itoito,  e  te  haapao  maitai  i  roto  i  to  aau.  A  imi 
i  te  basileia  o  te  Atua,  a  titau  hua  hoi  i  te  mau  mea 
horoa  o  te  Yarua  ra,  ma  te  haapao-atoa  raa  i  te  mau  ture 
e  te  mau  parau  atoa  e  au  ai,  ia  riro  oe  ei  taata  ite,  ei 
taata  paari,  ei  taata  paieti,  e  ei  taata  mana  i  rotopu  i  te 
taata  nei. 

(111.)  Ua  faatiahia  te  basileia  o  te  Atua  i  nia  i  te 
fenua  nei  mai  tei  tohuhia  e  Daniela,  i  roto  i  te  pene  piti 
o  to’na  roau  tohu,  e  te  irava  e  maha  ahuru  ma  maha,  ma 
te  mau  toroa,  te  mau  rnana,  e  te  mau  mea  horoa  o  te 
Varua  ra  tei  roto  i  te  basileia  i  te  tau  o  te  Mesia  ra.  Ua 
faaue-faahou-hia  te  mau  aposetolo  tino  ahuru  ma  piti,  e 
te  mau  hitu  ahuru  iioi  i  teie  nei  tau  hopea,  e  poro  haere 
i  te  evanelia  ra,  e  e  faariro  i  to  teie  nei  ao  ei  pïpï  na  te 
Mesia  ra.  “E  te  feia  faaroo  ra,  e  riro  ia  ratou  teie  nei 
mru  tapao;  e  hee  te  mau  demoni  ia  ratou  i  to'u  nei  io‘a; 
e  parau  hoi  ratou  i  te  parau  api:  e  rave  noa  lioi  ratou  i 
te  ophi;  e  ïa  inu  ratou  i  te  mea  taero,  e  ore  ratou  e  ino;  e 
ora  hoi  te  ma‘i  ia  ratou  ia  tuu  i  to  ratou  rirna  i  nia  iho.” 
Mar.  16:17-18. 

Ua  mana  tena  na  parau  i  teie  nei,  no  te  mea  aore  to 
teie  nei  ao  i  hope  i  te  faariroliia  ei  pïpï  na  te  Fatu  E 
riro  teie  nei  mau  tapao,  e  e  rave  rahi  atu  â  mau  rnea 
horoa  o  te  Varua  Maitai  i  te  feia  faaroo.  E  faaroo  anei 
oe?  E  aore  râ,  e  parau  anei  oe,  i  te  na  ô  raa  mai  e,  ua  oti 
;  te  tohu;  ua  faaorehia  te  mau  peropheta;  aita  e  aposetolo 
faahou;  ua  ore  te  heheu  raa  parau;  e  ore  te  Atua  e  parau 

faahou  mai  i  te  taata  nei;  e  ore  te  ma‘i  e  ora  ia  tuuhia  te 
te  rima  o  te  feia  faaroo? 

E  hoa  here  e,  teie  te  parau,  o  te  hoê  i  tonohia,  ia  oe 
ra;  A  faaroo  oe,  a  tatarahapa,  a  bapetizohia,  ia 
matara  to  oe  mau  hara,  a  haapao  maite  i  te  mau  mea 
maitatai  atoa  ma  te  tuutuu  ore,  e  e  horoahia  mai  te 
Varua  Maitai,  o  tei  aratai  ia  oe  i  roto  i  te  paari  mau  e  tei 
faaoaoa  noa  i  to  oe  na  aau. 


